Аввал хабар қилганимиздек, бугун Тошкентда “Tashkent Law Spring” халқаро юридик форуми ўз ишини бошлайди. Ваъда қилганимиздек, ушбу тадбирни он-лайн тарзда ёритиб бориш, жумладан, маърузачи ва экспертлар билан имкон қадар интервьюлар ташкил қилиш ҳам кўзда тутилмоқда. Шу муносабат билан қуйида бугунги маърузалар ва маърузачилар рўйхатини эълон қиляпмиз. Агар улардан қайси бири билан интервью ташкил этишимизни хоҳласангиз ва уларга берадиган ўзингизни қизиқтирган саволларингиз бўлса бизга ёзиб юборинг, сизнинг хоҳишингизни бажаришга ҳаракат қиламиз. Алоқа учун Telegramm манзилимиз: @advokatnews_bot. Шунингдек, ўз хоҳиш ва таклифларингизни info@advokatnews.uz электрон почта манзилимизга ҳам юборишингиз мумкин.\nБугунги маърузаларда адвокатларимиз учун кўпроқ “Халқаро арбитраж ва суд иши” йўналишидаги маърузалар ҳамда “Суд экспертизаси” мавзусидаги давра суҳбати маърузалари қизиқроқ деб ўйлаймиз.\n“Халқаро арбитраж ва суд иши” йўналиши бўйича маърузалар:\n1. “Инвестицион арбитражнинг келажаги: давлатнинг қарашлари”. Маърузачи: Михаил Галперин, Россия Федерацияси адлия вазирининг ўринбосари, Инсон ҳуқуқлари бўйича Европа судида Россия Федерациясининг вакили.\n2. “Гонконг Халқаро арбитраж маркази тараққиёти”. Маърузачи: Сара Гриммер, Гонконг арбитраж маркази бош котиби.\n3. “Вена Халқаро арбитраж маркази фаолияти ва Марказнинг янги қоидалари”. Маърузачи: Алис Фремут-Волф, Вена халқаро арбитраж маркази бош котиби.\n4. “Инвестицион низоларни ҳал қилиш: амалиёт ва ИCСИД қоидаларини ислоҳ қилиш”. Маърузачи: Мартина Поласек, Инвестицион низоларни ҳал этиш бўйича халқаро маркази Бош котибининг ўринбосари.\n5. “Россия Федерациясида арбитраж қонунчилиги бўйича (ҳакамлик низоларини кўриб чиқиш) ислоҳотлар: арбитраж муассасалари фаолиятига янгича ёндашув. Россия замонавий арбитраж институти ҳузуридаги Россия арбитраж маркази тажрибаси”. Маърузачи: Андрей Горленко, Россия Замонавий арбитраж институти ҳузуридаги Россия Арбитраж марказининг администратори.\n6. “Тошкент халқаро арбитраж маркази: фаолият мақсади ва вазифалари”. Маърузачи: Диана Байзакова, Тошкент халқаро арбитраж маркази раҳбари.\n7. Халқаро арбитражга ишларни тайёрлашнинг амалий жиҳатлари. Маърузачилар: Жон Хэй, Dentons LLP Халқаро юридик фирмаси партнёри (АҚШ); Диёра Зияева, Dentons LLP Халқаро юридик фирмаси юристи (АҚШ).\n8. “Халқаро қидирув ва активларни ундиришга қаратиш”. Маърузачи: Алексей Дудко, «Hogan Lovells» халқаро юридик фирмаси партнёри (Россия)\n9. Мастер-класс: «“Юридик компанияларни бошқариш: муваффақиятга қандай эришиш мумкин?” Спикер: Кэролин Лэмм, Америка-Ўзбекистон савдо палатаси раиси, «White & Case» Халқаро юридик фирмаси бошқарув партнёри (АҚШ)\n“Суд экспертизаси” мавзусидаги давра суҳбати маърузалари:\n1. “АҚШ суд-экспертиза тизими ислоҳотлари ва халқаро аккредитация”. Маърузачи: Марк Могл, АҚШ Адлия вазирлигининг Халқаро жиноятларни тергов қилишга кўмаклашиш дастури бўйича катта маслаҳатчиси.\n2. “Россия Федерациясида суд экспертизаси фаолиятининг бугунги ҳолати”. Маърузачи: Светлана Смирнова, Россия Федерацияси Адлия вазирлиги ҳузуридаги Россия Федерал суд-экпертиза маркази директори.\n3. “Грузиянинг Суд экспертиза миллий бюроси фаолияти”. Маърузачи: Георгий Тваури, Леван Самхараули номидаги суд экспертизаси миллий бюроси директори (Грузия).\n4. “Замонавий босқичда Беларус Республикаси Суд экспертиза давлат қўмитаси фаолияти”. Маърузачи: Игор Мороз, Беларус Республикаси Суд экспертизаси давлат қўмитаси илмий-ишлаб чиқариш марказининг бошлиғи.\n5. “Германияда суд экспертиза муассасалари фаолиятини ташкил этиш ва тартибга солиш”. Маърузачилар: Райнер Даленбург, Германия Федератив Республикаси К-34 Жиноят сиёсати Федерал бошқармаси катта суд эксперти.\n6. “Литва Республикасида суд экспертиза муассасалари фаолиятини ташкил этиш”. Маърузачи: Видмантас Вайтекунас, Литва Республикаси Адлия вазирлиги суд экспертизаси маркази директорининг ўринбосари.\n7. “Буюк Британия экспертиза муассасалари тизими”. Маърузачи: Эшли Берроу, Буюк Британия ва Шимолий Ирландия Бирлашган Қироллигининг Суд экспертизаси ишчи гуруҳи аъзоси.\n8. “Суд экспертизаси ривожланишининг тенденциялари: Қозоғистон амалиёти”. Маърузачи: Роза Акбарова, Қозоғистон Республикаси Адлия вазирлиги ҳузуридаги Суд экспертиза маркази директорининг экспертиза ишлари бўйича ўринбосари.\n9. “Нидерландия суд экспертиза хизмати тузилмаси”. Маърузачи: Вим Нойтебум, суд экспертизаси муассасалари Европа тармоғи консултанти, Нидерландия.\n10. “Италия полициясининг Эксперт-криминалистик хизмати”. Маърузачи: Серена Детти, Италия Давлат полициясининг гиёҳванд моддалар бўйича эксперти.\nШунингдек, бугун яна бошқа йўналишларда ҳам маърузалар кўзда тутилган:\n“Халқаро рейтинглар (индекслар)” йўналиши бўйича маърузалар:\n1. “Мулк ҳуқуқини ҳимоя қилиш халқаро индекси. Маърузачи: Лорензо Монтанари, Мулк ҳуқуқи Алянси ижрочи директори (The Property Rights Alliance, PRA.)\n2. “Халқаро индекслар ва рейтинглар: Ўзбекистон мақсадлари”. Маърузачи: Одилбек Исаков, Ўзбекистон Республикаси Молия вазири ўринбосари.\n3. “Шартномалар ижроси – Ўзбекистон ва энг яхши кўрсаткичларга эга давлатлар: ислоҳотлар тенденсиялари таҳлили, сабоқлар ва тавсиялар”. Маърузачи: Максим Яворский, Жаҳон банки таҳлилчиси.\n4. “Ҳуқуқ устуворлиги – иқтисодий ўсиш омили”. Маърузачи: Валид Хайдер Малик, Жаҳон банкининг Давлат сектори бўйича катта мутахассиси.\n“Инвестициялар: замонавий чақириқлар ва имкониятлар” йўналиши бўйича маърузалар:\n1. Тақдимот: “Ўзбекистон инвестицион муҳити”. Маърузачи: Лазиз Кудратов, Ўзбекистон Республикаси Инвестициялар ва ташқи савдо вазири ўринбосари.\n2. “Қўшма корхоналарни ташкил этиш ҳамда халқаро инвестицияларни рағбатлантириш мақсадида ўзбек бизнесини тизимлаштириш”. Маърузачи: Саймон Кокс, “ Norton Rose Fulbright ” Халқаро юридик фирмасининг катта маслаҳатчиси (Буюк Британия).\n3. “Ўзбекистон корпоратив қонунчилигини хорижий инвестицияларни жалб этиш талабларига жавоб берадиган стандартларга мослаштириш масалалари”. Маърузачи: Девид Бутчер, “Reed Smith” Халқаро ҳуқуқшунослик фирмаси партнёри (АҚШ).\n4. “Лойиҳаларни молиялаштириш битимларида ҳомийликни қўллаб-қувватлашнинг ҳуқуқий конструкцияларини амалга ошириш. Россия қонунчилигининг тажрибаси”. Маърузачи: Дмитрий Еремеев, “Газпромбанк” юридик бўлими бошлиғининг ўринбосари (Россия).\n5. “Ислом молия ҳуқуқини татбиқ қилиш бўйича Малайзиянинг муваффақиятлари тарихи”. Маърузачи: Мажлан Хуссаин, “The Chambers of Shamsul Qamar” юридик фирмаси катта ҳамкори (Малайзия).\n6. “Хусусий капиталга инвестициялар: инвесторнинг нуқтаи назаридан капиталга йўналтириладиган инвестицияларнинг асосий юридик жиҳатлари” (ЙТТБ тажрибаси). Маърузачи: Рустам Туркменов, Европа тикланиш ва тараққиёт банкининг катта маслаҳатчиси.\n7. “Хорижий инвестициялар учун қулай шароит: у зарурми?” Маърузачи: Акшу Кэмпбелл-Холт, “Астана” Халқаро молия марказининг савдо ва молиявий стратегия масалалари бўйича эксперти (Қозоғистон).\n“Давлат-хусусий шериклик: ташкил этиш ва ривожлантиришнинг глобал тажрибаси” йўналиши бўйича маърузалар:\n1. “ДХШ халқаро тажрибаси: қандай қилиб муваффақиятсизликлардан қочиш ва иштирокчилар манфаатини таъминлаш мумкин?” Маърузачи: Винсан Пирон, Инфраструктура, консессия ва ДХШ (ETIC-PPP) бўйича гуруҳ Директорлар кенгаши раиси, Европа Қурилиш тармоқлари Федерацияси (FIEC) “Консессиялар иқтисодиёти/ДХШ” ишчи гуруҳи директори (Франция).\n2. “Россияда ДХШга 10 йил. Қонунчиликни такомиллаштириш тенденсиялари, ютуқ ва камчиликлар. Молиялаштирувчи ташкилотлар нуқтаи назари”. Маърузачи: Алексей Чичканов, “Газпромбанк”нинг биринчи вице-президенти (Россия).\n3. “ДХШ соҳасида Франция тажрибаси ва уни Ўзбекистонда қўллаш: мазкур тажрибадан Ўзбекистон учун қандай фойда олиш мумкин?” Маърузачи: Тибо Морге, “Independent Infrastructure and Impact Investing Group” бошқарувчи партнёри (Франция).\n4. “Қозоғистонда ДХШ: шаклланиш босқичлари ва муваффақиятли лойиҳалар”. Маърузачи: Айдос Кобетов, “Қозоғистон давлат-хусусий шериклик маркази” АЖ фронт-офиси вице-президенти (Қозоғистон).\n5. “ДХШ соҳасини ҳуқуқий тартибга солишнинг халқаро стандартларини такомиллаштириш ва уларни ДХШ тўғрисидаги Ўзбекистоннинг янги қонунчилигида қўллаш”. Маърузачи: Владимир Килинкаров, Dentons халқаро юридик фирмасининг ДХШ бўйича Россия амалиёти раҳбари (Россия).\n6. “Европа, Осиё, Буюк Британияда ДХШ ривожланишининг глобал тенденсиялари. Долзарб муаммолар”. Маърузачи: Павел Кутовой, “Иванян и Партнеры” Адвокатлик бюроси маслаҳатчиси (Россия).\n“Давлат режалаштируви ва маъмурий ислоҳот” йўналиши бўйича маърузалар:\n1. Давлат бошқаруви бўйича Сингапур тажрибаси. Маърузачи: Эдвин Тонг, Сингапур ҳуқуқ ва соғлиқни сақлаш масалалари бўйича катта давлат вазири.\n2. “Малайзияда давлат бошқарувини такомиллаштириш тажрибаси – PEMANDU мисолида”. Маърузачи: Зияд Фаиз Разак, PEMANDU Associates компанияси ижрочи вице-президенти.\n3. “Давлат сектори ривожланиши: Британия давлат хизмати тажрибаси”. Маърузачи: Никола Смит, Government Partnership International раҳбари (Буюк Британия).\n4. “Стратегик режалаштирув: ишни қандай қилиб тўғри ташкил қилиш мумкин?” Маърузачи: Женифер Муртазашвили, Халқаро ривожланиш дастури директори, Питцбург университети доценти (АҚШ).\n2019-04-25 05:35:47 | 395 | 0 |\n2019-01-10 17:50:43 405 0\n2019-02-22 12:47:49 417 0\n2019-02-11 20:54:38 386 0\n2019-02-28 19:48:45 384 0\n2018-12-21 21:12:25 431 0\n2019-02-07 20:04:24 410 0


25 феврал 2021, Тошкент вақти: 10:12\nҚирғизистон - Ўзбекистон чегарасини қўриқлаётган қирғиз чегарачилари.\nҚирғизистоннинг Олабуқа туманига қарашли Қарабелес қишлоғи аҳолисининг норозилиги ортидан Ўзбекистон чегаранинг мазкур ҳудудида иҳота ишларини олиб боришни тўхтатди.\nЖалолобод вилояти расмийларининг билдиришича, ҳукумат вакиллари Наманган вилоят ҳокими билан музокаралар олиб бориб, чегарадаги ишларни вақтинча тўхтатиб туришни илтимос қилган. Ўзбекистон томони бу илтимосни қаноатлантирган.\nҚарабелес қишлоғи аҳолиси Қирғизистон ҳукуматини яйловларни Ўзбекистонга бериб юборганликда айблаб, ўтган ҳафтада норозилик намойишига чиққан эди. Ҳукумат расмийлари эса Ўзбекистонга бир қарич ер ҳам ноқонуний берилмаганини айтиб, аҳолини тинчлантирмоқда.\nШу кунгача Қирғизистон Ўзбекистон билан деярли 95 фоиз чегара чизиғи бўйича ўрта фикрга келган. Ҳозирда икки давлат ўртасида 9 та баҳсли ҳудуд мавжуд.\nОлабуқа туманига қарашли Қарабелес қишлоғи Қирғизистоннинг Ўзбекистон билан чегарадош ҳудудида жойлашган. Бу қишлоқда яшовчи Жайлўўбай Дўсбаевнинг ҳовлиси чегарадан 50 метр узоқликда жойлашган. У чегаралар аниқланиши ортидан бутун умр эгалик қилиб келган ҳовлисининг бир қисми Ўзбекистонга ўтиб кетганини айтди:\n“Бу ҳовлида яшаганимга узоқ йиллар бўлди. Яқинда белгиланган чегара чизиғи ичида хожатхонам қолди. Болаларим ўйнагани чиқиб, Ўзбекистонга ўтиб қолса нима бўлади? Халқ дардини эшитадиган одам йўқ”, - деди Дўсбаев.\nҚишлоқликлардан яна бири Сапарали Жўлдўшевга кўра, авваллари икки давлат ўртасидаги чегара қишлоқдан уч километр нарида эди. Айни пайтда эса чегара чизиғи аҳоли яшовчи ҳудудгача етиб келган.\n“Ўзбекистон чегараси биз турган ердан 3 километр узоқдаги йўлгача бўлган. У йўл ҳам қирғизларга қарашли бўлган. Ҳар йили бизнинг ҳудудга ҳохлаганича кириб келишяпти. Биз чегара чизиғини қайта аввалги ҳолига қайтаришни талаб қиламиз”, - деди Сапарали Жўлдўшев.\nМаълум бўлишича, Олабуқа туманининг Қўшбўлўт, Қарабелес ва Кўксерек қишлоқларида делимитация қилинган чегара чизиғи 2017 йил 5 сентябдаги Қирғизистон билан Ўзбекистон чегараси тўғрисидаги шартнома ва 2017 йил 2 октябрда ратификация қилинган 173-сонли қонунга мувофиқ белгиланган. Бу йил ўша ерларда инженерлик, шунингдек демаркация ишлари бошланиши лозим эди.\nҲукуматнинг Жалолобод вилоятидаги вакили ўринбосари Мамасали Ақматовга кўра:\n“Қўшбўлўт қишлоғи аҳолиси йиғилиб, бу ерлар бизнинг яйлов, қишда молимиз юради деб норозилик билдирди. Ўзбекистоннинг Наманган вилояти губернатори ўринбосари билан боғланиб гаплашдим. Биз аҳоли билан тушунтириш ишларини олиб борайлик, унгача ўша ерларда иш олиб бормай туринглар деб айтдик. Кейинги учрашувда аниқлик киритамиз деб,келишдик. Шундан сўнг Ўзбекистон чегарадаги ишларни тўхтатган”, - деди Ақматов.\nРасмий маълумотларга кўра, Қирғизистон ва Ўзбекистон чегара узунлиги 1378 километрни ташкил этади. 2017 йилги келишимга мувофиқ унинг 85 фоизи ёки 1170 километри тасдиқланган эди. Шундан сўнг олиб борилган музокаралар натижасида шу кунгача Ўзбекистон билан деярли 95 фоиз чегара чизиғи бўйича ўрта фикрга келингани айтилмоқда. Ҳозир ўртада 9 баҳсли участка бор.\nҲукуматнинг чегара масалалари бўйича махсус вакили Назирбек Бўрубаев делимитация ва демаркация ишлари тамомлансагина чегарадаги можароларга нуқта қўйилади деган фикрда:\n“Биз ҳеч қандай ерларни сотмадик, айтилаётган сўзлар нотўғри. Қўшни давлатлар билан делимитация ишлари тугагани билан демаркация ишлари турибди. Биз Ўзбекистон томони билан ишни бошлаймиз. Шу сабабли икки томон гаплашиб, ишни жонлантиришимиз керак. Ўшандагина ҳозиргидай чегара муаммоларига барҳам берилади”, -деди Назирбек Бўрубаев.


Муҳаммад Салом. Келин (ҳикоя) | www.ziyouz.uz\nБош саҳифа Ўзбек насри онлайн антологиясиМуҳаммад Салом (1938)Муҳаммад Салом. Келин (ҳикоя)\n– Ҳуув отаси, туринг, турақолинг энди…\nОлисдан таралгандай майин овозни отаси гўё эшитмас, кўрпага бурканганча қимирламай ётарди. Шунда овоз эгаси “қаср”га оёқ томондан қўл узатиб, кўрпани силкитди:\n– Туринг, отаси, келиниз чойга чақиряпти, келиннинг қўлидан чой ичмайсизми, отаси?\n– А?.. Келин… – Отаси аввал қўзғалди, сўнг бошидан кўрпани сураркан, кўзларини очолмасдан уйқусираган каби ғўнғиллади. – Келдими? Қа… қаерда?\n– Туш кўраяпсизми? Қаерга келади? Келин уйда, – деди аёл эрига раҳми келганча бош тебратиб. – Кўзизни очинг.\nШундагина у кўзларини аранг очиб, тепага нигоҳи қадалди-ю, қаерда ётганини англади: оппоқ дока – пашшахона, унинг устида шийпон шифти – яшилга бўялган, калта, сербар тахталар хира ҳолда кўринади. Чап ёнида, пашшахона ортида сафсар рангли халат кийган хотини чўнқайганча, ярим илжайганча унга кўз тикиб турибди. У ўзини қувноқ тутишга уринса-да, анча ҳориганлиги, уйқуси чала кечганлиги яққол сезилади. Рўпарадаги тўрт қаватли уйнинг томидан тушаётган чироқ шуъласи аёлнинг қийиқ кўзларида қандайдир мамнунлик, ички қаноатланиш ҳисси балқиётганини ошкор этади.\n– Тинчликми? Саҳардан товуққа ўхшаб қоғоғлаб ўтирибсан? – эр ёлғондакам тўнғиллади. Аслида ҳам уйқуси бузилганидан, бевақт безовта қилинганидан у хурсанд эмас эди. Тўй ҳаракатлари, елиб-югуришлар уни бир мунча толдирган, бу толиқишлар бир кечалик уйқу асносида бартараф этилиши маҳолдай туюларди.\n– Саҳар қолибдими, отаси, – деди хотин ярим шавқли товушда. – Келин туширган одам кўчада бундай ётмайди-да, ахир. Бундай турииб, келинизни саломини қабул қилсайиз, кўрманайизни чўзсайиз… Бирга-бирга чой ичсак…\n– Хўп, боравер, – деди-ю, отаси шундагина биринчи қаватда яшайдиган қўшнисининг боғчасида – иккита кўп қаватли уй оралиғида жойлашган шийпончасида эканини, ҳадемай, йўлакдан ўтувчилар кўпайиши-ю, унинг талтайиб ётиши одамлар кўзига хунук кўринишини эслади ва устидаги кўрпани оёқ сари сурди-да, энкайганча пашшахона “девори”ни кўтариб, ўзини ташқарига олди. Хотини “уйча”ю тўшакни йиғиштиришга ёрдамлашаркан:\n– Энди шу чайлада ётишниям тўхтатсайиз бўлар, – деди эрига ичи ачишиб. – Кўчни ҳозир уйга олиб кирақолайлик.\n– Йўқ, ҳали шошмай тур, – бир нафас ўйлаб олгач, деди отаси. – Келинимиз уйга бироз ўрганишсин… Кўчиш қочмас…\n– Шамоллаб-нетиб юрманг дейман-да. Кечалари анча салқин. Ахир ҳеч қачон кўчада бунча қолиб кетмагансиз-а.\n“Кўчада” сўзи отага эриш туюлиб, энсаси қотди: “Нега кўчада бўларкан? Буни қаср демайсанми?”\nБу фикрини у ўзича асослади: ётган жойининг таги ертўлага ўхшатиб қурилган ихчамгина хона, унда эгасининг уйига сиғмаган ашқол-дашқоллар қўйилган. Унинг устига гирди ажиб гуллар билан нақшланган, каттагина темир каравот ўрнатилган. Бунинг ҳам ўз томи бор – қалин қувур-устунлар воситасида икки газча кўтарилиб, тепаси чиройли тунука билан қопланган. Каравот атрофи кўздан пана – жонли тўсиқ-дарахтчалар ила бурканган. Рўпараю биқиндаги ерга бир тупдан олма, ўрик ва гилосдан ташқари рангго-ранг атиргуллар экилган. Гуллар оловдай ёниб, қуёшдай балқиб, кўзларни қувнатиб турибди. Фақат булар унга, ўзига қарашли эмас-да! Аммо бунинг аҳамияти йўқ. Эгаси ташқарида ётишдан чўчийди ёхуд уялади. Қайтага текин қўриқчи борлигидан кўнгли тўқ. “Қўриқчи” эса қаватли уйларнинг диққинафас ҳавосига тоқат қилолмайди. Ҳар йили ёз чилласи бошланиши билан мана шу шийпончага тушиб олади, то август охирларига қадар пашшахона тагида ҳузурланиб ётади. Бу йил эса “дала ҳовли” гашти анча чўзилди – мўлжалдан нақ бир ярим ой ошди. Шароит шуни тақозо этди-да… Келин унаштирилганидан буён учинчи қаватдан меҳмон аримаса, нима қилсин?\n– Бу йил куз бизга мослашди-да, онаси, – деди ниҳоят отаси аёлининг гапига жавобан. – Асосийси – тўйни ўтказдик, энди ҳеч нимадан чўчимаймиз.\n– Раҳмдил Эгамнинг марҳамати бу, отаси, – деди аёли мамнун оҳангда. Сўнг қўшиб қўйди: – офтобада сув, артинишга сочиқ туширдим. Ҳаялламанг.\nОнаси шундай дея йиғиштирилган пашшахонаю тўшакни каравот панжараси сари сурди-ю зинадан пастга тушиб, учинчи қаватга йўлланди. Эри ўйчан қараб қолди: “Энди бу ёғи қандай кечаркин? Уйи торнинг кўнгли тор бўлиб қолмасмикан?”\nУ ўзини кўнгли тор ҳисобламас эди, барча яқинлари уни эшиги ҳам, дастурхони ҳам очиқ, деб айтишарди. Лекин хоналари тор ва бир-бирига яқин қаватли уйлар кенг ҳовлига тенг келолмаслиги сир эмас. Хусусан, оилага янги, аввал бошқача муҳитда вояга етган, ўзгачароқ аъзо қўшилганда вазият қалтисроқ тус олиши ҳам мумкин. Агар келинчак оилага дарров қўшилиб-қорилиб кетса-ку, ҳеч қандай муаммо туғилмайди.\n– Бордию… йўқ, йўқ, унақасини Худо кўрсатмасин! – пичирлади у ювинаётган чоғида.\nШийпон зинасидан пастлар экан, йўлак топ-тоза, сув сепилганини кўриб, у лол қолди: “Ажабо, қачон улгуришди? Кимнинг иши бу? Ёнгинамда шунча иш қилишибди, сезмабман. Демак, қотибман-қолибман-да…”\n– Ҳмм… Келинимиз! – ногоҳ унинг дили ёришиб, ҳамма чарчоқлари зумда тарқалди. Бу лаҳзада у учинчи қаватга кўтарилиб, ўз эшиги рўпарасида тўхтаган, пастдан юқорига қадар барча зиналар, ён тутқичлар, ҳатто тўртинчи қаватга кўтариладиган пиллапоялар ҳам артилиб, ювилган – ғуборсиз ялтирар, салқин, намхуш ҳаво бурунни сийпалар эди. – Худога шукр, келиндан ёлчибмиз, чоғи… Лекин бечорагинам… қачон уйғондийкин, шунча майдонни қандай эплади экан?..\nЭшик нимочиқ эса-да, отаси қисқа йўталганча остона ҳатлади. Йўтални эшитиб, хотини катта хонадан шошилиб чиқди. Деярли ҳаммалари ўша хонада нонушта қилишарди. Қизи, кичкинтойи ҳам дастурхон атрофида. Фақат келин-куёв кўринмаяпти.\n– Киринг, отаси, – аёли уни тўрдаги кўрпачага чорлади. Фарзандлари ҳам салом берганча қимтиниб-сурилиб, оталарига йўл бўшатишди. – Келиниз чой дамлаяпти.\n– Акмалжон ҳалиям ухлаяптими? – у ён-бу ён аланглаб, сўради отаси.\n– Акам бозорга кетибдилар, – кулимсиради Дилрабо.\n– Бозорга? – таажжубланди отаси. Чунки, унинг билишича, уйда ҳамма нарса бор, бозор қилишга эҳтиёж йўқ эди.\n– Бирор нима керак бўлгандир-да, – деб аёли унга кўз қисиб қўйди.\nАслида ҳам ўғил нечундир отасига кўринмасликка уринаётган эди.\nОила бошлиғи тўрдаги кўрпачага ўтираркан, қўлларини кўтариб, дуо айтди-ю, юзига фотиҳа тортди. Айни шу топда очиқ эшикда товусдай товланувчан атлас кўйлак кийган, бошига юпқа, зарринли оқ шоҳи рўмол ўраган нозиккина хилқат намоён бўлди.\n– Ас-саомм, дадажон… – деган шивир эшитилди. Сўзларни қайната аранг илғаб, қаддини ростлади.\n– Валейкум ассалом. Баракалла, кўўп яшанг, қизим… – деди нечундир ўнғайсизланиб. Охирги сўзи тилида у қадар қовушмагандай туюлди. Бундан ўзи ажабланди. Нега? Ўз фарзандидан ўзгани биринчи маротаба “қизим” дегани учунми? Бу сўз ногоҳ ўзини кексайгандай кўрсатгани боисми? Бегона қизларга у асосан “синглим” деб мурожаат этар эди. Келинини қандай чақиришни ҳеч ўйлаб кўрмаган экан. Шу сабабдан тили яхши айланмадими? Энди мослашмаса, бўлмасов. – Ўтиринг, қи-қизим…\nКелинчак нимадир деганча орти билан юриб, ошхона томон ўтди-ю тезда чойнак кўтариб қайтди. Ошхонада чойни қайтарган чоғи, ўтирмаган кўйи ундан пиёлага қуйиб, пиёлани учта бармоқчасида тутганча, хиёл эгилиб, қайнатаси томон чўзилди.\n– Раҳмат, бахтли бўлинг, – қайната шошиб қўл узатди. Пиёлани олгач, таклиф этди. – Ўтиринг, ўзингиз ҳам чой ичинг.\n– Келинизга нима берасиз? Кўрманага? – оҳангида қувонч балқиган овозда сўради қайнана. – Атаганизни чиқаринг, отаси.\n– Хўп, хўп, онаси, ана, айвонда ўраб қўйилган ипак гиламни бердим.\n– Раҳмат, – бошини хиёл эгиб, шивирлади келин ва ортига юрганча даҳлизга ўтди.\nОта чойдан ҳўпларкан, оиланинг янги аъзоси ўтирмаганидан, чой қуйишда давом этмаганидан бироз таажжубланди. Сўнг буни қайнатаси рўпарасида ўтиришга ийманганликка йўйди. Хаёлида эса оппоқ рўмолда келиннинг сал энкайиб, майингина “Ассалом” дегани нари кетмас, шундай кунга етказгани учун ичдан Оллоҳга шукроналик билдирар, унинг ҳам шу хонадонда палак ёйиб, ўз фарзандидай бўлиб қолишидан умидланар эди.\nШундай ўйлар оғушида у нонушта қандай кечганини сезмай ўрнидан қўзғалди-ю, ўз хонасига ўтиб, кийимларини алмаштириб, ишга жўнади. Кечқурун қўшниларию яқинларининг томоқ тақиллатишларига жавобан “супрақоқди” ўтказди. Меҳмонларни кузатгач, даҳлизда дуч келган хотинига:\n– Ман ётоғимга тушиб кетяпман, – деди кайфи борлигини сездирмаслик илинжида. – Бошқа бирор гап йўқми?\n– Вой, ётоғизни кўчирувдик.\n– Кўчирувдик? Нимага? Қаёққа?\n– Шунчасигаям раҳмат, отаси! Ўғлиз қўймади, тўшакларизни ўзи олиб чиқди. Айвонга ўрин солиб қўйдим.\n– Начора, – кулганча у туфлисини ечди-ю, шоша-пиша айвон-терасса сари юрди. Ўғлининг ишидан кўнгли кўтарилди. Чунки, куз кечикиб, кундузлари ҳаво илиқ эса-да, тунда гоҳо шудринг тушиб, кўрпа орасида ҳам совқотаётганди.\n– Тур, турақол, қизим, кеч бўляпти… – деган сўзлар, гарчи паст овозда таралган эса-да, отасининг уйқусини қочирди.\n– Пича ухлай… Ҳали эрта-ку… – Дилрабонинг уйқусирагандай эринчоқ товуши отани ажаблантирди. Сўнг ўзича бундан маъно топди: “Ҳм, сут олиб келишни айтгандир-да… Ёш қизни саҳардан кўчага чиқаргунча бу ишни манга айтмайдими?”\n– Турақол, асалим, кеннойинг кутиб қолди…\n– Ўзлари қилаверсинла, нима ман уларга…\n– Жим… уят бўлади-я. Бўмаса ўзим бораман… – Онасининг қўзғалган шарпаси эшитилди-ю, Дилрабонинг шошқин қад ростлагани сезилди. Буни тасдиқлаб:\n– Йўқ, ўзим, – деган қатъиятли, зардага йўғрилган овоз кўтарилди.\nТовушлар, шарпалар тинди. Отаси ҳайрон бош қашиди, сўнг қўл силтаганча яна кўзларини юмди. Бироқ энди уйқу уни батамом тарк этган эди. Даҳлиз билан айвон оралиғида ошхона борлиги, боз устига, эшиклар ёпиқлиги шарпаларни бўғиб қўйса-да, уйғоқ отасининг қулоқларига айрим ҳаракатлар саси барибир етиб келар эди. Бу саслар гоҳ кучайиб, гоҳ сўниб – жимиб қоларди. Ниҳоят, овозлар батамом йўқолиб, давомли сукунат чўкди-ю, отаси навбат ўзига текканини ҳис этди, оҳиста юриб ваннага ўтди. Шоша-пиша ювинганча йўлакка чиқди ва кеча тонгда кечганидай яна дили ёришиб кетди: озодалик қандай яхши!\nҲар бир қаватда ёғду сочаётган чироқлар топ-тоза, намхуш зиналарни ялтиратиб кўрсатади. Йўлакда авваллардагидай ёқимсиз, оғир ҳаво эмас, аксинча, кўнгилга хуш ёқадиган, енгил нафас кезинаётгандай… Йўлаклар ҳам энди озода, саранжом-сариштали, супурилган, сув сепилган – сўлим.\n“Келини бор уйнинг файзи бўлакча-да”, – дилидан кечди отасининг. Бу ўйдан кўнгли кўтарилиб, ўзича ғурурланди. Кеча оқшом чойхонада зиёфат берганида шу йўлаклик қўшниси ҳам гўё уни мукофотлаган эди: “Бизни подъезд ҳам сонга кирадиган бўлибди-да. Раҳмат келинизга. Тарбияли экан…”\nОтаси бошини адл кўтариб, атрофга разм солди. Бошқа уч йўлак эгасиз-қаровсиз каби чириган япроқлару хас-ғуборларга тўлиб ётар, жуда файзсиз кўринар, охирги йўлакнинг биринчи қаватида яшайдиган ўрта яшар аёлгина гулзорчасига ва ўз йўлагига шлангда сув сепар эди. Аслида, ўша йўлакда ҳам икки ойча аввал тўй бўлган – талаба келинчак яшайди. Лекин… Э, ана, рўпарадаги уйдан, ўрта йўлакдан бир келинчак супургию челак кўтариб, ҳовлига чиқди.\n“Қандай яхши… Қанча вақт давом этаркин? Дарвоқе, бу хонадонга тушганига бир йилдан ошди-ёв. Чақалоғиям бор… Баракалла…”\nУ айвонга қайтиб кирганида тўшаклари ўрнида ноз-неъматга бой хонтахтага дуч келди. Ҳадемай, хотини, қизи, ўғиллари ҳам унинг атрофидан жой олишди. Худди шу лаҳзада парилардай товланиб, бошию юзига шоҳи рўмолини ташлаганча оиланинг янги аъзоси пайдо бўлди. У кечагидай сал эгилиб:\n– Ас-сомалайкум, дадажон, – деди эшитилар-эшитилмас овозда.\n– Валек… – дедию отанинг сўзлари бўғзида қотди, юзи яллиғланди. У сўзини давом эттиришга қийналаётгандай кўринарди. Миясидан эса: “Қизиқ, саломи маъносини ўзи билармикан? Балки кеча ҳам шундай салом бергандир, мен пайқамагандирман”, – деган фикрлар кечарди.\nУнгача келин жажжи пиёладаги чойни уч бармоғида тутганча, ўрнидан туриб, ярим эгилган кўйи қайнатасига чўзди.\n– Раҳмат, – деди хўрсиниқли оҳангда отаси пиёлани оларкан ва ҳафсаласиз тарзда қўшиб қўйди: – Ўрнингиздан турмасдан узатаверинг чойни. Майли, мен розиман, қиз… келин…\nОнаси, Дилрабо, Акмалжон ҳанг-манг бўлиб, оила бошлиғига кўз қадашди. Негадир отасининг кўнгли чўкканга ўхшарди. Сабаб? Савол назари ила бир-бирларига нигоҳ ташлашди. Унгача келин ортига сурилиб, ошхонага кириб кетди. Онаси “Ўзи нима гап?” дегандай эрига кўз тикди. Эри гап чўзишни истамай:\n– Нима кераги бор ортиқча такаллуфнинг, – дея тўнғиллади. Хаёлидан эса: “Буларга тушунтириш керакмикан? – деган ўй ўтди. – Ёки аввал келиндан суриштириш зарурми? Йўқ, орага совуқчилик тушмасин. Кейин…”\nҲадемай хонтахта атрофи бўшай деб қолди: кимдир ўқишга, кимдир ишга шошилди. Аммо онаси нечундир ошиқмас, эридан нимадир кутиб, унинг оғзини пойларди. Отаси эса аёлининг саволини кутмасданоқ:\n– Келининг чой ичмайдими? – дея ажабсиниб сўради.\n– Сизни қовоғизга қараб чой ичсинми? – пайти келганини сезиб, онаси эрига нина санчди. Отаси ҳали рисоладан чиққанини, алик олиши гўё қандайдир ахлатлар ичида қолиб кетганини – саломга деярли алик олмаганини тушунди-ю, қизарганини кўрсатмаслик учун пиёлага ёпишди ва ундан бир қултум чой ичаркан, гапни бошқа ёққа бурди:\n– Саҳарда Рабони уйғотаётувдингми? Қаёққа юбординг?\nУйда ҳамма Дилрабони “Дили” деб чақиришса, отаси “Рабо” деб эркалар, гўё чала атамани тўлдирар эди.\n– Кеннойисига ёрдамлашди… – жавоб қайтарди аёл. Сўнг нима қиларини билмаган каби дастурхондан у-буларни йиғиштиришга тутинди. Отаси кеча ва бугун саҳар чоғидаги озодалик боисини, иш кўламини эслаб, воқеанинг тагига етди. Аввал келинига ачинган бўлса, энди нозиккина қизалоғига раҳми келди.\n– Ўша пайтда ҳаво жуда салқин, қоронғийди… – ўзини оқлади аёл.\n– Яхши қилибсан, – деб юборди беихтиёр оила бошлиғи. Кейин ҳазиллашган бўлди: – келинимизни аябсан, баракалла, меҳрибон қайнана.\nЭридан рағбат эшитган аёл ногоҳ дили ёришиб, кўнглидагини айтди:\n– Шояд қизиз ҳам ўрганиб қўйса!\n– Э, ўзи шартмикан саҳардан шу ишларни қилиш. Супаю йўлакларни озода тутиш ахир ҳамманинг иши-ку! Келинларни қийнаш яхши эмас-да!\n– Урф-одат шунақайкан, нима қиласиз, отаси…\n– Ўзинг бундай қилмагансан-ку, – кулганча у хотинидан гўё “ўч” олди.\n– Бизда бунақа одат йўқ-да, отаси, бошимга тушса, қараб турмасдим… – онаси очиқчасига ўтди. – Борди-ю қизиз тошкентликка тушса…\n– Рабони тошкентликка бермайман! – шарт кесди отаси.\n– Ундай деманг, отаси, пешонасидаги бўлади. Шу учун ҳозирдан пишигани яхши эмасми?\nОтаси Худодан, тақдири азалга тил теккизишдан қўрқадиган одам. Гарчи, ошкора эмаса-да, кўнглида тақдирни такбир қилиб бўлмайди, деб юрувчиларга эътироз билдирмайди. Ҳозир аёлининг гапи маъқул тушди-ю, лекин очиқ тан олгиси келмай:\n– Э, буларнинг одатлари қурсин: ҳам келин томон куёвнинг уйини мебелу матолар билан тўлдириши керакмиш, ҳам келинни, бировнинг дилбандини улар қулдай ишлатиши шартмиш, – деди тўнғиллаганнамо. – Ў, одам, уйингга янги одам, янги ишчи кучи қўшиляпти, шунинг ўзи зўр бойлик эмасми?!\n– Қизишманг, отаси, қизишманг, – шивирлади аёли ошхона тарафга кўз ташлаб олгач. – Ҳай, айтинг, ёмон бўлдими? Ҳам ўғлимизни боши икки бўлди, ҳам уйимизга молу мебель келди.\nОтаси енгилган каби бир нафас жим қолди: нафсиламбрини айтганда, уй жиҳозларини кўриб, у ичдан суюнгани, мамнун илжайиб қўйгани рост эмасми? Буни хотини ҳам сезган-ку? Энди буни қандай изоҳлайди?\n– Ўзинг яхши биласан, ман қудаларга бирор шарт қўйганим йўқ. Ҳатто уларга очиқ айтувдим: “Манга бойлик эмас, яхши келин керак”, деб. Айт, шундай демовдимми?\n– Девдиз… Лекин урф-одат экан, қизларидан ҳеч нимани аямадилар. Қизимиз бахтли яшасин, деганлари-да бу.\n– Э, қўй-э, шу матоҳлар билан бахтли бўларканми? Худо ҳар кимнинг ўзига берсин.\nСалдан сўнг отаси ҳам ишга отланди. Кун бўйи уйдаги вазият, келиннинг юриш-туриши, қизининг тақдири хаёлидан нари кетмади. Кечқурун эса яна таъби тирриқ бўлди. Эшик очган келин пастгина овозда:\n– Ас-сомм, – деди-ю, дарҳол ортига бурилди. Қайната тутқични асабий тутганча бир лаҳза қотиб қолди. Ўзича бош чайқади: “Нима мунча димоғ-фироғ? Сепларга иддаоми? Ё бошқа муддао ҳам борми? Сўрайми, а?”\n– Ноқулай-да, – деб қўйди ўзича у, эшикни ёпиб, ичкари кираркан. – Онаси орқали сўраган маъқулроқ. Ман қизишиб кетиб, қўполлик қилишим мумкин.\nОшхонада, қозон атрофида куймаланиб юрган аёлини кўриб, у яна таажжубланди: “Наҳотки келинимиз овқат қилишни билмайди? Ёки…”\n– Ҳа, келинингга ишонмадингми? – кўнглидан кечганини дарҳол ошкор этди у.\n– Нимага ишонмай, отаси? – деди аёл нимтабассуму очиқ чеҳра ила. – Бировнинг эрка фарзанди, дарров зуғум қилмай дейман-да. Ўзимизга, уйимизга бироз ўргансин. Кейин қўлимдан ҳаммасини олади.\n– Ҳа, шунақами? Майли, майли, – дея отаси одатдаги ўрнига ўтди-ю ойнаи жаҳон қулоғини буради. Кўзи экранда-ю, хаёлидан келини, ўғли нари кетмади: юлдузи юлдузига тўғри келдими? Булардан яхши оила чиқармикан? Бир-бирини унча ўрганишмаган. Аслида шунақа ёшлар тезроқ чиқишиб кетишлари кўп кузатилган.\nОтанинг билишича, ўғли жуда ювош, камсуқум, ўйин-кулгига у қадар ишқибоз эмас, ўқиши давомида қизлар атрофида айланмаган. Лекин жаҳли чиқса, чақмоқ чақиши, қўрслик қилиб қўйиши ҳеч гап эмас. Келин шундан эҳтиёт бўлса… Келин эса бир мунча жумбоқдай. Наҳотки у ўта мағрур? Уни онасининг танишлари роса мақтаб тавсия этишган. Биринчи учрашувдаёқ қизгина Акмалжонга маъқул тушиб, тезда тўй бошланди.\n“Қизиқ, – ўйларди қайната, – бирор кўнгли тўлмаган томони бормики, келинимиз очилиб-сочилмаяпти. Кўпинча қовоғи солиқ. Бегона жойдан қочган каби дарҳол ўз хонасига кириб кетади. Кўп ўтмай, эри ҳам унга эргашади. Ичкаридан қиқир-қиқирлар таралишига қараганда… Ишқилиб, охири бахайр бўлсин…”\nОтаси келинидан сўрамоқчи бўлган гапни бугундан ҳам қолдирди. Хотини орқали суриштиришдан эса бирор нима чиқишига кўзи етмади. Бу орада ёқимсиз, ғашга тегувчи ҳолатлар давом этаверди-ю охири қайната тоқат қилолмади. Навбатдаги нонушта чоғида келини ўша хомушлигича:\n– Ас-сомайкум… – деганида қайната қўққисдан:\n– Тўхтанг, келин, – деди босиқ овозда. Келин кўзларини катта очиб, қанақа айб иш қилганини ўзи ҳам билмаган каби довдираганча оила бошлиғига анқайиб қаради. – Отангизгаям шунақа салом берасизми?\nЎғил бесаранжом тўлғаниб, отасининг кўзларидан маъно излади. Онаси чўғдай қизариб, лаблари қимтилди, бироқ, нимадир дейишга журъат этмади. Дилрабо отасига аланг-жаланг қараб:\n– Отаа… – деганча индамай қолди.\nҲамманинг эътирозини қўзғаган ўз ҳаракати мавруддан ташқари юз берганини ҳис этган эса-да, оила бошлиғи энди чекинолмаслигини туйди-ю, келинидан кўз узмай жавоб кутди.\n– Ҳм, шундай… – деди келин сал сукутдан сўнг. – Нима қилибди?\n– Шунақа салом бериш маъносини ўзингиз биласизми?\nКелин елка қисиб, четга қаради.\n– Маъноси ўз-ўзидан тушунарли-ку, – тўнғиллади Акмалжон. – Салом – бу биз биргамиз, бирдаммиз, яқинмиз, дегани эмасми?\n– Сандан сўрамадим, чоғи, – отаси кесатди. – Салом бошқа, ас-сомайкум бошқа, ассалому алайкум умуман бошқа – фарқи ер билан осмонча.\n– Фарқи нима, отажон? – эрка овозда сўради Дилрабо.\n– Ассалому алайкум, дегани ман сизга сиҳат тилайман, ассом, ас-сомайкум дегани эса сизга ўлим тилайман, дегани.\n– Вой ўлай… Йўғ-э… – Онаси бош бармоғи орқасини тишлади.\n– Ҳа, шунақа… келинимиз келганидан буён билибми-билмайми, бизга ўлим тилаб ётибди. Билмадим, нега? – Отасининг сўнгги сўзи пастлаб, тушкин овозда эшитилди. Дилрабо янгасига ғазабнок, юмдалашга шайдай ўқрайди. Онаси эса айб иш қилиб қўйган-у уялиб, боши ерга теккудай эгилган. Келинчак бўлса, нима деярини билмай, изоҳ беришни истамай, қаққайиб турди-ю сўнг кескин бурилиб, ўз хонасига кириб кетди.\n– Бу гапни қаёқдан олдингиз, ота? – ғазабу довдирашдан қутилгач, ўғил, ниҳоят сўрашга ўзида куч топди. – Кўпчилик шунақа салом беради, чоғи.\nБундай шарҳни отаси бир маъракада қисқа амримаъруф қилган домладан эшитганди. Кейинроқ буни “Ҳадис”лардан ҳам ўқиган қайната келинига ўринли танбеҳ берганига қувонди, фақат сал қўполроқ тарзда бу ишни адо этганидан хижолат чекди. “Ҳадис”да ёзилишича, бундай саломлашиш Пайғамбаримиз Муҳаммад саллаллоҳу алайҳи ва саллам ва бир яҳудий ўртасида бўлиб ўтади. Расулуллоҳ унга: “Валейкум… ўзингга ҳам”, дея юмшоқ ва гўзал жавоб қайтарадилар. Саҳобалар яҳудийни оғир жазога тортишни талаб қиладилар. Бироқ, улуғ зот олийжаноблик намунасини кўрсатадилар: “Менга нимани тилаган бўлса, ўзига ҳам ўшани тиладим”, дея саҳобаларни ёмонликка яхшилик билан таъсир этишга даъват этадилар.\nБир куни ота маош олгач, бозорга ўтиб, хилма-хил мевалар харид қилди. Одатдагидай, уйда ёлғиз қолган келин эшик очди ва тез изига қайтди. Қайнатанинг яна тарвузи қўлтиғидан тушди: “Ахир ман ким учун бозор қилиб келдим? Нега қўлимдан олмайди? Уйида қанақа тарбия кўрган экан-а, бу? Нима қилсам, ўз болаларим сафига қўшилади? Қаерда хатога йўл қўйдик? Қайнанаси-ку, ел-патак, атрофида парвона – келинига дахлдор ишларни ҳам қилади. Лекин… Шу топда кўп таниш-билишларининг келинлари, ўзаро муносабатлар хаёлида жонланиб, тағин таажжуби ортди. У билган келинчаклар қайнатаю қайнана билан ота-қизу она-боладай кўринишади. Балки бошқаларга шундай кўриниш бериб, аслида кўча хандону уй зиндонми? Йўғ-э… Ўша келинчаклар очиқ чеҳра билан, чинакам эгилиб, таъзим қиладилар-эй…\nҚайната келини билан илк дуч келган дамни, унинг таъзимини ҳамда саломлашиш онини эслади. Шунда ўзича ниманидир кашф этди: хоҳлар-хоҳламай эгилди. Саломи эса ҳалигидай… Ҳм… “Ман сизларга бўйин эгмайман, билиб қўйинглар, сизларни кўргани кўзим йўқ”, деганими? Худо сақласин! Унда аҳвол чигаллашади. Буни эри сезармикан?.. Йўқ, сираям сезмайди: унинг ёнида келин ўзини қувноқдай, елиб-югургандай тутади. Бунга эр буткул маҳлиё…\nОтасининг қаттиққўллиги боис фарзандлар севги саргузаштларини бошларидан кечиришмаган. Эҳтимол, ўшанинг таъсиридандир, Акмалжон кўз очиб кўргани – Моҳира билан қаттиқ боғланиб қолган. “Буниси – тузук, бироқ, хотинга ўзни батамом топшириб қўйиш ҳам яхшилик келтирмайди-да, – деган хулосага келди ота.  – Акмалнинг бўшанглиги… Эҳ…”\n– Буни бефарқ қолдириб бўлмайди, – деди отаси ниҳоят ўзига-ўзи. – Келин билан чуқурроқ гаплашиб кўриш зарур.\nАммо гаплашиш жуда пайсалга солинди. Бу орада келин оғироёқ бўлди-ю, иш янада чигаллашди. Бундай шароитда вазиятни чуқурроқ кавлаштириш орқали сал очилган хандақни жарликка айлантириш ҳеч гап эмас. Бироқ келиннинг янги қилиқлари қайнатанинг уйқусини қочирди. Ажабки, келин энди қайнанасига гўё эълонсиз уруш очган эди.\n– Нима, ораларингдан қора мушук ўтдими? – сўради бир кеч оила бошлиғи хотинидан. Яна ҳазиллашган каби қўшиб қўйди. – Арпасини хом ўриб қўйдингми?\n– Билмадим, – онаси кифт учирди. – Ўз-ўзидан гаплашгиси келмаяпти.\n– Ҳамма ишларини қил, ҳатто кириниям юв, – деди отаси келини эшитсин учун овозини кўтариб. – Бошингга кўтариб юрсанг, янаям яхши.\nОнаси сукут сақлади. Ичкаридан ҳам садо чиқмади. Оила бошлиғи эса аниқ жавоб кутар эди. Буни англаган аёли:\n– Нима қилай, отаси, ҳамма ёқ ивирсиб ётса, қандай қараб турай ахир! – деди йиғламсираб. – Ўзидан билиб, қўлимдан ишни олмаса…\n– Эҳ, мўмал! Чин қайнана ёки оналарга ўхшаб, сан ҳам бундай талаб қилсанг, бўлмайдими? Шуям керак экан-да… Қизимизга зуғум қиласан-ку!\n– У – қизим, ўзимники. Келин – бировнинг фарзанди… Гапим оғир ботса…\n– Ҳаммаси ўзингдан! – дея отаси қўл силтаб, кўчага чиқиб кетди.\nЭртасига тушлик қилиш учун атайлаб уйга келди. Ишхонаси – билим юрти яқинлиги боис бу имкониятдан у гоҳида фойдаланар эди. Қўнғироқ тугмасини босганидан сўнг анча кутиб қолди. Эшик очганида келиннинг уйқудан қовоғи шишганлиги яққол кўзга ташланарди. Уйқуси ҳали ўчмаган, ярим карахт кўринарди. Ҳеч нима демай, у изига қайтди. Қайната ошхонага ўтиб, қозондаги овқатни газ-олов устига қўйди-да, келини хонасига яқин бориб, секин:\n– Келин, бу ёққа қаранг, – дея овоз қилди-ю, хонтахта рўпарасига бориб ўтирди. Салдан сўнг келин айвонга келиб, қайнатасига саволчан қаради.\n– Овқатни иситишга қўйдим. Сузиб келинг, бирга овқатланамиз.\n– Ман овқатланувдим…\n– Унда ўтиринг, биир гаплашиб олайлик, – деди қайната ювошланиб.\nМоҳира ромга омонат суянганча каравот қирғоғига ўтираркан, хомуза тортди.\n“Юзини ювиб олса бўларди, – ўйлади қайната. – Фаросатдан Худо қисган…”\n– Айтинг-чи, Моҳира, – дея биринчи маротаба у келини исмини тилга олди, – сиз бирор масалада биздан, шахсан мандан ё қайнанангиздан хафамисиз?\n– Йўқ, нега ундай дейсиз? – кутилмаганда ҳушёр тортиб, келиннинг қовоғи очилди.\n– Унда нимага ҳамиша аразлаганга ўхшаб юрасиз? Нимадан хафасиз?\n– Ҳеч нимадан… Ўзим шунақаман… – деди у паст овозда, ерга эгилиб.\n– Шунақалигингиз ҳамманинг ғашига тегишини ўйлаб кўрганмисиз?\nКелин индамай ер чизди.\n– Ё бизга келин бўлганиздан афсусдамисиз?\n– Йў-йўқ, ундай эмас, – илкис бошини кўтарди келинчак. Лекин сўзига изоҳ беришни, кўнглидаги дардни тўкиб солишни истамади. Ички ғурур бунга йўл очмади, шекилли.\n– Сабабини айтмасангиз ёки яхши томонга ўзгариш қилмасангиз, иш мушкуллашади. Биринчи навбатда, қудам билан, отангиз билан ўзим гаплашаман. Дам олиш куни уларни чақириб, маслаҳатлашайлик…\n– Йў-йўқ, адамни аралаштирманг… Жаҳллари ёмон, – деб юборди беихтиёр келинчак. – Нима гап бўлса, ўзимга айтинг.\n“Ҳм, бунинг қилиқларидан отаси бехабар… Демак, қандайдир ўргатувчиси бор: ҳукмронлик қилишни, бизни ўзи истаганча бошқаришни мўлжаллаган. Ёки…”\n– Менга ҳам шуниси маъқул, – деди қайната бош силкиб. Сўнг миясига келган ўйни ошкор этди. – Балки алоҳида яшашни истаётгандирсиз…\nКелин индамай яна ер чизди.\n– Тўғри, ҳамма мустақил яшашга интилади. Аммо ҳар ишнинг мавриди, ўз вақти-соати бор. Ишхонага ариза бериб қўйганман. Уй беришса…\nКелин жонланиб, кўзлари чақнаганини пайқаган қайната:\n– Лекин унгача бир-биримизнинг ғашимизга тегмайлик, дилимизни оғритмайлик, – дея алоҳида таъкидлашни лозим топди. – Шу хонадонда кўкариб, палак ёзишингизни, қизимиз қаторидан ўрин олишингизни жуда хоҳлаймиз… Шу фикрга қўшиласизми?\n– Ҳа… – келин бош силкитиб ҳам ўз сўзини тасдиқлади.\n– Майли, тўхтатиб қўйганингиз йўлакни ювишни мен талаб қилмайман. Лекин озодалик, саранжом-саришталик, очиқ чеҳралик – вазифангиз, – ҳукмнамо деди уй соҳиби. – Борди-ю бирор муаммо чиқса, ўзимга очиқ айтинг. Маъқулми?\n– Энди овқатни сузиб келтиринг, – кўтаринки руҳда деди қайната.\nДарҳақиқат, қайната-келин муносабатлари гўёки изга тушди. Бироқ, келин бир оёғидаги оғирликни худди иккинчи оёғига ташлаган каби энди қайнанаси билан аразлашган кўринарди. Бундан қайнана ғам-ғуссага кўмилган, бироқ бирор кимсага дардини ёришни истамас эди. Ўғли нари турсин, ҳатто эрига ҳам бу ҳақда гапиришни ўзига эп кўрмасди…\nКутилмаганда маддалаган шиш ёрилиб, ўзини ошкор этди. Ўша куни онаси нашриётнинг ёш бир муҳарриридан дакки эшитиб, изза бўлган, “кап-катта хотин тайёр матнни машинкада кўчиришда шунчалар кўп хатога йўл қўядими, а?” деган сўроққа лом-мим деёлмаган, индамай матнни қайта кўчирган ва яна ўзи сезмай баъзи сўзларни тушириб қолдирган эди. Кўнглидан эса: “Зулмат ичида кўчирганимни қаёқдан ҳам биласан, болам” , деган ўй кечиб, негадир йиғлагиси келганди… Ишдан қайтса, келин ухлаб ётибди. Ошхонада овқат юқи идишлар пашшаларга талаш, устолда сувараклар ғужғон ўйнайди.\n– Э, Худойим, гул деб тиканга йўлиқтирган экансан-да, – деб юборди у курсига оғир чўкаркан. – Буни отаси кўрсалар, нима дейдилар? Таёқ яна мани бошимда синадими?\nАяган кўзга хас тушди. Айни шу топда отаси ҳам ишдан қайтди-ю ошхона йиғиштираётган аёлини, ҳамма ёқни ёқимсиз ислар босганини кўриб, заҳрини сочди:\n– Баттар бўл!\n– Бу кунимдан ўлганим яхши эмасми? – у йиғлаб юборди. Эри шошиб қолди: “Келин қўрслик қилганмикан? Наҳотки шунга ҳам аралашаман?”\nХудди шу чоғ хонасидан чиққан келинига:\n– Сизда ўзи заррача инсоф борми? – деб бўғиқ қичқирганини ўзи ҳам пайқамай қолди қайнана.\n– Нима бўлибди? – рангги оқаринқираб сўради келинчак.\n– Нима бўлибди эмиш! – ҳаётида биринчи маротаба келинига тик қараб, йиғи аралаш “портлади” қайнана. – Уялинг-э! Андишани отини бунча қўрқоқ қўймайдилар-да. Уйни аҳволини қаранг – одам яшайдими бу ерда? Отаси, – у эрига юзланди, – тоқатим тугади: бирор квартира топинг – ё биз чиқиб кетайлик, ё булар…\n– Биза кетамиз, – келин дарҳол ортига бурилди. Айни шунинг устига эри кириб келди-ю унинг рўпарасида тўхтади:\n– Ҳа, нима гап? – дея у онасидан сўради. – Қаёққа кетасизлар?\n– Бизани ҳайдаяптила, – деди Моҳира йиғламсираб. – Бўлинг, кетамиз, Акмал ака.\nАкмалжон аввал нигоҳи қаҳрли ёнган, лаблари гезарган отасига, кейин кўзлари ёшга тўлган онасига бир қараб олди-да, хотинидан сўради:\n– Ўзларидан сўрасак? Йўл бўлсин?..\n– Опамнинг қўшнисида бир хонали бўш уй бор экан. Гаплашайлик. Майли, булар бемалол, тинч яшасинлар…\n– Ҳм, гап нимадайкан, – ўзича ғудранди отаси. Сўнг келин-куёвга жиддий тикилиб, фикрини дангал айтди: – Алоҳида яшашни ният қилган бўлсаларинг, майли, эътирозим йўқ. Аммо ҳеч қачон онангни малайликка қўймайман.\n– Онамни ким малай қилмоқчи? – ҳеч нимадан хабари йўқ Акмалжон гуноҳкор каби боши эгик турган волидасига тикилди. – Ҳеч кимга малай-палай бўлмайдилар. Энди қўлизни совуқ сувга урганизни кўрмай, онажон, – дедию у хотинига шиддатли юзланди: – Биласан, кўчиш ҳақида ҳеч вақт майл билдирганим йўқ. Мен ҳеч ёққа бормайман. Агар кўчгинг келса, ўзинг кўчавер. Харажатингниям бераман.\nМоҳиранинг рангги оппоқ оқарди, лаблари титраб, қимирлади, бироқ, нима деганини англаб бўлмади. Орага бир нафаслик сукунат ҳокимлик қилди.\n– Иш қилган билан ўлиб қолмайман, болам, – деди ниҳоят ўзини тутиб олган онаси. Бу можароларга у ҳамон ўзини айбдор санаётган эди. – Тинчингга қара. Қаерда бўлсанг ҳам бахтли бўл, болам. Ман розиман.\n– Тинчим – ана шу уйим, ота-онам билан бир ҳаводан нафас олиш! – Акмалжон тахта-полга оёқ нуқиди. – Бепарволик қилибман, онажон, мени кечиринг!..\nЭртаси куни тонгда кўчага чиқаётган отаси ялтираган зиналарни, озода йўлакни кўриб, елка қисди, жилмайди. Айланиб қайтгач эса эшикда уни очиқ чеҳра билан келини қарши олди:\n– Ассалому алайкум, дадажон!\n– Тилингга шакар, қизим, – деганини ва киприкларига нам чиққанини ўзи ҳам сезмай қолди отаси. Ўзини сал ўнглаб олгач, қўшиб қўйди: – йўлак ҳамманики. Ўзим жадвал тузиб бераман.\n– Йў-йўқ, ўзим…\nОрадан бир неча ҳафта ўтгач, тўхтовсиз келаётган совчилардан бирига жавоб берилди: Дилрабо тошкентлик йигитга унаштирилди.\n– Зиёли оила экан, майли. Рабо ҳам анча пишган, чидамли, – деб кулиб қўйди отаси.\n← Аввалги Аввалги Хуршид Дўстмуҳаммад. Эрта баҳор (ҳикоя)\nКейинги → Кейинги: Лев Разгон. Жаллод хиргойиси (1988)


Таъсир этувчи моддалар (МНН): парацетамол, аскорбин кислотаси, фенирамин малеати\nДори шакли: ичга қабул қилиш учун эритмани тайёрлаш учун лимонли, қандли кукун.\n1 пакетча (13,10 г) қуйидагиларни сақлайди:\nфаол моддалар: парацетамол – 0,500 г,\nаскорбин кислотаси – 0,200 г,\nфенирамин малеати – 0,025 г;\nёрдамчи моддалар: сахароза, сувсиз лимон кислотаси, акация, натрий сахарини Е954, Antilles* хушбўйи (*Antilles хушбўйи таркиби: мальтодекстрин, α-пинен, β-пинен, лимонен, γ-терпинен, линалол, нерол, α-терпинеол, гераниол, акация).\nТаърифи: оч-сарғиш рангли гранулаланган кукун.\nФармакотерапевтик гуруҳи: Анальгетикларантипиретиклар. Парацетамол психолептиклардан ташқари, бошқа препаратлар билан мажмуада.\nПарацетамол барча тўқималарга тез тарқалади. Қон, сўлак ва плазмадаги концентрациялари бир хил бўлади. Плазма оқсиллари билан кучсиз боғланади. Парацетамол асосан жигарда метаболизмга учрайди ва сийдик билан чиқарилади. Қабул қилинган дозанинг 90% буйраклар орқали 24 соат давомида, асосан глюкуронидли конъюгатлар (60-89%, шунингдек сульфатли конъюгатлар (20-30%) шаклида чиқарилади. 5% дан камроқ қисми ўзгармаган ҳолда чиқарилади. Ярим чиқарилиш шакли – 2 соат.\nПарацетамолнинг аҳамиятсиз қисми цитохром Р450 иштирокида глютатион билан бирикма ҳосил қилувчи метаболитга айланади ва сийдик билан чиқарилади. Доза ошириб юборилганда бу метаболитнинг миқдори ошади.\nИчга 1 пакетчадан суткада 2-3 марта буюрилади. Пакетча таркибидаги модда етарли миқдордаги иссиқ ёки совуқ сувда эритилади. Препаратни қабул қилишлар орасидаги интервал камида 4 соат бўлиши лозим. Даволашнинг максимал давомийлиги 5 кунни ташкил қилади.\nантихолинергик самаралар: шиллиқ пардаларни қуриши, қабзият, аккомодацияни бузилиши, мидриаз, кучли юрак уриши, сийдик тутилиши ҳавфи;\nанафилактик шок, Квинке шиши, эритема, эшакеми ва тери тошмаси каби, юқори сезувчанликнинг реакциялари кам учрайдиган;\n13,1 г дан А1/полиэтилен/ қоғоз пакетчада.


Хитойда тўловчининг юзини танишга асосланган тўлов усули йўлга қўйилади\n19:29 / 22.05.2017\nФото:Jie Zhao/Corbis via Getty Images\nAnt Financial компанияси (Alibaba интернет гигантининг шўъба корхонаси) Хитойда тўловларнинг янги усулини йўлга қўйишни режалаштирмоқда. Бунда инсон юзини танишга асосланган янги биометрик технология қўлланади. "Синьхуа" агентлиги шу ҳақда хабар берди.\n"Ҳозирга қадар тажриба босқичи якунланди, яқин келажакда мазкур ишланма амалда қўлланади", - деди журналистларга компаниянинг инновацион лойиҳаси раҳбари Чэнь Цзидун.\nУнинг сўзларига кўра, харид учун тўловни амалга оширишда истеъмолчи сотувчига сканерлаш учун юзини кўрсатса бўлгани. Шу билан бирга ўз мобил телефонининг охирги тўрт рақамини тизимга киритиш лозим. Юздан таниш дастури фирибгарлик хавфини бартараф қилиш мақсадида пулларни сурат ёки видеодан фойдаланаётган ғараз ниятли кимса эмас, тирик одам ўтказаётганига ишонч ҳосил қилиши керак.\nШу боис дўконда тўловни амалга оширадиган кишиларга юз ифодасини ўзгартириш, киприк қоқиш ёки шунчаки бошини қимирлатиш таклиф этилади - танувчи машина таҳлил ўтказиб, унинг асосида битимни авторизациялаштиради.\nЯнги технологияни қўллашга доир аниқ сана ҳақида маълумот берилмади, бироқ, агентлик хабарига кўра, технология ҳукумат томонидан тасдиқланган ва ҳатто Хитой Саноат ва ахборот технологиялари вазирлигининг энг ноёб 10 инновацияси рейтингидан ўрин олган.\nХитой харид янги технология юздан таниш


«Ливияда россиялик ёлланма аскарлар жанг қиляпти» | Azon.uz - Ахборот-таҳлилий портал\n1041 13:25 26.09.2019\nЛивияга сентябрь ойи бошидан бери “Вагнер” хусусий ҳарбий компаниясининг юздан ортиқ жангчиси келди. Улар Халифа Ҳафтар бошлигидаги Ливия миллий армиясига пойтахт Триполи учун жангларда ёрдам бермоқда.\nBloomberg агентлиги хабарига кўра, жангчилардан бир неча нафари ҳалок бўлган.\nБироқ Ливия миллий армияси вакиллари уларнинг сафида хорижлик жангчилар борлигини инкор этган.\nРоссиянинг “Вагнер” хусусий ҳарбий компанияси президент Владимир Путиннинг яқинларидан деб билинувчи тадбиркор Евгений Пригожинга тегишли экани айтилади. Пригожин Bloomberg агентлигининг Ливиядаги россиялик ёлланма жангчилар ҳақидаги саволини жавобсиз қолдирган.\nЭслатиб ўтамиз, фельдмаршал Халифа Ҳафтар жорий йилнинг апрелидан бери пойтахт Триполини қўлга киритиш учун жанг олиб боряпти. Ҳозир Ливияда икки ҳукумат бор: Триполида Фаиз Сараж бошчилигидаги Миллий тотувлик ҳукумати ва мамлакат шарқида Абдуллоҳ Абдураҳмон ат-Таний бошчилигидаги муваққат вазирлар маҳкамаси. Халифа Ҳафта ат-Таний ҳукуматини қўллаб-қувватлайди.\n728 15:14 30.05.2020\n565 15:30 27.05.2020\n831 10:30 27.05.2020\n1344 07:17 27.05.2020\n1179 19:00 22.05.2020\n532 15:01 21.05.2020


Президент мактабларига ҳужжатларнинг онлайн қабули қачон бошланиши маълум бўлди - 27.05.2019, Sputnik Ўзбекистон\nПрезидент мактаблари Шавкат Мирзиёевнинг 2019-йил 20-февралдаги қарорига асосан ташкил этилган. Мамлакатда иқтидорли ёшларни ўқитиш тизимини яратиш ҳамда... 27.05.2019, Sputnik Ўзбекистон\n17:38 27.05.2019 (янгиланди: 17:47 27.05.2019)\nПрезидент мактаблари Шавкат Мирзиёевнинг 2019-йил 20-февралдаги қарорига асосан ташкил этилган. Мамлакатда иқтидорли ёшларни ўқитиш тизимини яратиш ҳамда келгусида уларда раҳбарлик ва етакчилик кўникмаларини шакллантиришга қаратилган.\nТОШКЕНТ, 27 май – Sputnik. Жорий йилнинг 1-22 июнь кунлари Тошкент, Наманган, Нукус ва Хивадаги Президент мактабларида ҳужжатларни қабул жараёни бўлиб ўтади. Мазкур маълумот Халқ таълими вазирлиги томонидан эълон қилинди.


Манзилингиз:Муслимаат»Бош саҳифа»Янгилик ва хабарлар»Cаудия уламолари аёлларнинг автомобиль бошқаришларига рухсат берилганини қандай изоҳлади?\nBy Muslimaat on\t Sentabr 29, 2017 Янгилик ва хабарлар\nУзоқ давом этган саъй-ҳаракатлар натижасида Саудия Арабистони аёллари автомобиль бошқариш ҳуқуқини қўлга киритдилар. Икки Ҳарами шариф ходими Шоҳ Салмон ибн Абдулазиз Ас-Саъуд аёлларнинг автомобиль бошқаришига рухсат бериш ҳақидаги фармонни имзолади. Шунингдек, керакли йўл ҳаракат тартиб қоидаларини йўлга қўйиш бўйича турли хил вазирликлар жумладан, ички ишлар вазирлиги, молия вазирликлари масъул этиб тайинланади.\nУшбу қарорга жавобан Саудиянинг «Катта уламолар ҳайъати» тивиттердаги саҳифасида шундай ёзади:\n«Ислом шариъати ўрнатган меъёрлар асосида, давлати ва халқининг фойдасини кўзловчи Ҳарами Шариф ходими (Салмон ибн Абдулазизни Аллоҳ ўз ҳифзу ҳимоясида сақласин».\nШунингдек фармони олий бўйича ички ишлар вазирига йўлланган буйруқда мазмунан шундай дейилган:\n«Шунга ишора қилиб ўтамизки, аёл кишининг автомобиль ҳайдашига рухсат бермасликдан салбий натижалар юзага келиши, шариъат чегараларидан чиқмаган ҳолда машина ҳайдашларига рухсат берилса ижобий натижалар юзага чиқиши кузатилмоқда. Шунингдек «Катта уламолар ҳайъати»нинг аксарият аъзолари бу борадаги Шариъат ҳукми аслида мубоҳ деб билишларига ҳам ишора қилиб ўтмоқчимиз. Шундай бўлсада аёлларнинг машина бошқаришлари «Сад – аззароъиъ» бобидан манъ қилинган эди.\n(Изоҳ: «Зароиъ» сўзи луғатда «зарийъа»нинг жамъи бўлиб, бир нарсага етиш учун васийла бўладиган нарсага айтилади.\nУсулул фиқҳ уламолари наздида эса: Сиртидан мубоҳ (рухсат берилган) масала бўлиб, у ила маън қилинган нарсага амал қилишга йўл топилади. Яъни, у орқали зарарга ёки ҳаромга тушиб қолиш мумкин. «Садд» сўзи эса, «тўсиш» маъносини билдиради.\nЭнди бу иккисини жамлаб шарҳлайдиган бўлсак «Сад – аззароъиъ» нинг маъноси:\nФасодга олиб борувчи йўлларни тўсииш, ҳаромга элтувчи сабабларни таг томири билан кесишни англатади).\nҚоидадан келиб чиқиб Аксарият уламолар қонуний ва ҳуқуқий кафолатлар мавжуд бўлиши ҳамда фасодга олиб келувчи сабаблар бўлмаслиги учун керакли тартибларни йўлга қўйиш шарти билан аёл кишини машина ҳайдаши мумкин демоқдалар».\nШуни таъкидлаб ўтишимиз лозимки, Саудия Арабистони ҳукумати қуйидаги шартлар амалга оширилсагина аёл кишининг машина ҳайдашига рухсат беради:\n1 – Ҳайдовчи аёлнинг ёши ўттиздан кичик бўлмаслиги\n2 – Машина ҳайдашдан олдин ўзига масъул бўлган валийларидан рухсат олиши\n3 – Фақатгина шаҳар ичида ҳайдаши\n4 – Аёллар учун таъйин қилинган вақтлардагина ҳайдаши\nУмму Билал тайёрлади\nSaudiya Arabistoni ayollarning avtomobil haydashi


Самарқанд вилоятида бошоқли дон | Управление сельского и водного хозяйства Самаркандской области\nСамарқанд вилоятида суғориладиган майдонларда 108,7 минг гектар майдонда буғдой экилиб 61,0 ц/га ни ташкил этди.\nВилоятимизда бошоқли дон экинлари жумладан буғдой етиштириш ўн баробарга, ҳосилдорлик уч баробарга ошди. Шу билан биргаликда Республикамизда дон маҳсулотларига бўлган эҳтиёж йилдан йилга ошиб бормоқда. Бу эҳтиёжни тўла таъминлашда ғалла экинлари ҳосилдорлиги ва сифатини ошириш, деҳқончилик маданиятини юксалтириш, навдорлик, ҳосилдорлик ва экинбоплик сифатлари юқори уруғлик экиш муҳим аҳамиятга эга.\nСамарқанд вилоятининг тупроқ ва иқлим шароити\nСамарқанд вилоятининг умумий ер майдони 2012 йил 1 январь ҳолатига 1677,3 минг гектарни, шундан суғориладигани 379,2 минг гектарни, экин ерлари 435,8 минг гектарни, шундан суғориладигани 253,7 минг гектарни, лалми экин ерлари 182,9 минг гектарни ташкил этади.\nВилоят суғорладиган экин ерларининг асосий қисми дехқончилик учун қулай бўлган ўрта қумоқ (169,9 минг гектар) механик таркибга эга. Қумли, қумлоқ ва енгил қумоқ механик таркибли тупроқлар майдони 43,2 минг гектарни, оғир қумоқ ва лойли тупроқлар майдони 43,2 минг гектарни ташкил этади.\nВилоят ҳудудларида суғориш эрозияси жараёнлари ҳам фаоллашган бўлиб бу жараёнлар таъсиридаги тупроқлар майдони 99,1 минг гектарни ташкил этади. Бу ерларда албатта суғориш эрозиясига қарши чора-тадбирлар мажмуаси қўлланилиши лозим. Вилоятда турли даражада шўрланган ерлар майдони 52,7 минг гектарни, тош аралашган ерлар 22,6 минг гектарни, зичлашган ерлар 5,4 минг гектарни, гипсли ерлар 0,9 минг гектарни ташкил этади.\nБошоқли дон экинлар навларининг тавсифи\nСамарқанд вилояти суғориладиган ер майдонларида кузги бошоқли дон экинларининг асосан Аср, Андижон-2, Дурдона, Аср, Таня, Нота, Краснодарская-99, Грация, Первица, Гром навлари етиштирилади.\nЎрта эртапишар, ўсимлик бўйли, 85-90 см., ётиб қолишга чидамли. Лютесценс тур хилига мансуб. Дони ўртача йирикликда 1000 дона дон вазни 40-42 гр. Навнинг ҳосилдорлик потенциали юқори. Республикамизда суғориладиган шароитларда ҳосилдорлик гектаридан 75,0-80,0 центнер. Занг касалликларига чидамлилиги юқори, ун шудринг ва бошоқ фузариозига ўртача чидамли. Совуққа ва қурғоқчиликка чидамлилиги ўртача.\nКузги буғдойнинг Андижон-2нави.\nНав ўрта бўйли, ётиб қолишга чидамли, дони тўкилмайди. Купава навидан 2-3 кун эрта бошоқлайди. Lutescens (лютесценс) тур ҳилига киради. Бошоғи цилиндрсимон, бошоқ зичлиги ва узунлиги ўртача, бошоқ маҳсулдорлиги юқори. қилтиқсимон ўсимталари қисқа. Бошоқча қилтиғи елкаси тўғри, энглилиги ўртача, тишчалари тўғри ва қисқа. Бошоғи оқ. дони қизил узунчоқ шаклда. Ҳосилдорлиги гектаридан 80-90 центнер. Ўртача ҳосилдорлик 60-центнергача, 1000 дона дон вазни 42-43 гр. Қўнғир ва поя занги, септориоз касалликларига чидамли, экиш нормаси 200-220 кг/га ҳисобида.\nСув танқислиги юзага келадиган ҳудудларда сув ресурсларидан тежамли ва самарали фойдаланиш мақсадида ғалла жойлаштирилган контурлардаги сув йўлларини картага тушириб, 2014 йил ҳосили учун жойлаштирилган ғалла майдонларининг охирги даласигача сувни етказиш, бунинг учун амалга ошириладиган ишлар (ариқ тозалаш, янги ариқ қазиш, қўшимча насос ва трансформаторлар ўрнатиш, лотокларни таъмирлаш) тадбири тузилади.\nБошоқли дон экинларидан мўл ҳосил етиштиришда уруғликни сифатли тайёрлаш муҳим аҳамиятга эга. Тайёрланган бошоқли дон экинларининг уруғлари сифат кўрсаткичлари бўйича Давлат андозаси талабларига тўлиқ жавоб бериши лозим. Ғалла экинлари уруғи сифатини белгилашда уруғнинг тозалиги, унувчанлиги, намлиги, минг донасининг оғирлиги ва бошқалар ҳисобга олинади. 1000 дона уруғ оғирлиги навнинг биологик хусусиятига қараб 35-45 граммдан, унувчанлиги эса 90 фоиздан кам бўлмаслиги лозим.\nКузги бошоқли дон экинларининг экиш муддати ҳар бир ҳудуднинг\nтупроқ-иқлим шароитини инобатга олган ҳолда, куз ойларидаги об-ҳаво, сув таъминоти, нав биологияси, техника ва ишчи кучи ресурслари ва бошқа имкониятлар тўлиқ ҳисобга олинган ҳолда белгиланиши лозим.\n30-40 кунга тўғри келади.\nШуни ҳисобга олиб, навларнинг экиш муддатларини вилоятнинг турли деҳқончилик ҳудудларига мос равишда табақалаштириш лозим. Ўрта муддатда эса яровизация даври қисқа бўлган, эртапишар кузги буғдой навларини экиш мақсадга мувофиқ ва самарали бўлади. Кечки муддатда эса яровизация даври қисқа бўлган (Звезда, Нота) навларни экиш мақсадга мувофиқ.\nКузги буғдой кеч муддатларда экилганда уруғ сийрак униб чиқади, ўсимлик тупланишга улгурмайди. Майсалар нимжон бўлиб, қишга чидамлилиги паст бўлади. Бундай далаларда бегона ўтлар кўп бўлиб, буғдой дон ҳосилдорлигини\n8-10 центнерга камайишига олиб келади.\nЎсимлик қишловга камида 3-4 поя чиқариб кириши учун кузги буғдой дастлабки совуқ тушишидан 50-55 кун илгари экилиши лозим.\nОрганик ўғитлар тупроқ унумдорлигини кўтариш билан бир қаторда, минерал ўғитлар самарадорлигини ҳам оширади. Мунтазам тарзда органик ўғитлардан фойдаланиш тупроқ ҳайдалма қатламини озиқа моддаларга бойитиш билан бир қаторда, унинг барча хусусиятларини яхшилайди. Озиқа балансининг камида\n40 % органик ўғитлар хисобига тўғри келиши лозим.\nҒаллачиликда қўлланиладиган асосий органик ўғитларга- гўнг, торф, турли компостлар ва яшил ўғитлар киради. Органик ўғитлар кўпинча асосий ўғит сифатида шудгорлаш олдидан қўлланилади. Гўнг - асосий, энг кенг тарқалган органик ўғит ҳисобланади. Унинг таркибида ўсимлик учун зарур бўлган – азот, фосфор, калий, кальций, магний, темир, бор, молибден сингари барча озиқа моддалари мавжуд. Гўнгдан оқилона фойдаланилганда тупроқнинг агрофизик, агрокимёвий, сув ва ҳаво хоссалари кескин яхшиланади, шўрланиш ва тупроқнинг кислоталик даражасининг буғдойнинг ўсиш ва ривожланишига, микроорганизмларнинг ҳаёт фаолиятига салбий таъсири камаяди.\nБу борада азотли ўғитлар юқори самарали хисобланади. Азотли ўғитларни табақалаштирилган холда кузда, эрта баҳорда тўла найчалаш, бошоқлаш ва дон тўлиши фазасида берилиши юқори ва сифатли дон етиштиришда ўз самарасини кўрсатади.\nШу сабабли куз фаслида тупроқ таркибидаги озиқа моддалар миқдорини аниқлагандан кейин озиқлантириш лозим. Буғдой дони таркибидаги оқсил миқдори ўсув даврида ўсимликда тупланган азот миқдори билан белгиланади.\nМинерал ўғитлар (азот, фосфор, калий) тўғри нисбатларда қўлланилгандагина кузги буғдойдан юқори ва сифатли дон ҳосили олишга эришиш мумкин. Озиқлантириш ўсув даврини бошланишидан бошланиши керак.\nМинерал озиқа элементларидан бирортаси етишмасдан қоладиган бўлса, ўсимликдаги барча физиологик ва биокимёвий жараёнларга ўз таъсирини кўрсатади, ҳосилдорликни пасайтиради.\nКузги буғдой–кузда, баҳорда ва бошоқлаш даврида азот билан етарли миқдорда таъминланиши ўсимликнинг яхши тупланишига, ўсиш-ривожланиш жараёнларининг мақбул қечишига ижобий таъсир кўрсатади.\nАзотли ўғитлар етарли қўлланилганда буғдойнинг бошоқлари йирик бўлиб, бошоқчалар ва донлар сони ортади, донлари тўлиқ бўлади.\nШунингдек, 1000 дона дон вазни, доннинг ялтироқлиги ортиб, донларнинг сифати юқори бўлади ва ундан сифатли ун олинади.\nАммо, азотли ўғитлар ортиқча меъёрда ва кечикиб қўлланилганда ўсимлик бўйига ўсиб кетади, поялари нимжонлашиб кетади.\nБундай ўсимликлар ётиб қолишга мойил бўлади. Буғдой ётиб қолганда ҳосилнинг салмоқли қисми нобуд бўлади, натижада дон ҳосили кескин камаяди.\nШу сабабли буғдойни найчалаш фазасида азотли ўғитлар йиллик меъёрини 40 фоизи берилса ижобий натижа беради. Бугдой найчалаш фазасида ўсимликларни намлик ва озиқа моддалари билан таъминланиши муҳим ўрин тутади. Найчалаш фазасининг давомийлиги 25-30 кунни ташкил этади. Шу киска даврда буғдой ўсимлиги бутун ўсув даврида туплайдиган қуруқ модданинг50-60 фоизини тўплайди. Найчалаш фазасида намлик ва озиқа моддалар етишмаслиги ҳосидорликка салбий таъсир қилади. Бундан кейинги озиқлантириш бошоқлаш фазасида ўтказилади.\nБошоқлаш фазасида озиқлантириш. Буғдой ўсимлигида гуллаш жараёни тугаганидан кейин ўсимлик томонидан тупроқдаги фосфор ва калийни қабул қилиш камайиб тўхтаб қолиши ҳам мумкин. Аммо азотни ўсимлик томонидан ўзлаштирилиши олдинги даражадагидек давом этади. Будаврга келиб, ўсимликни бутун ўсувдаврида тўпланадиган азотнинг 20-30 фоизи тупланади. Бундай ҳолатни амалга ошиши учун тупроқдаги намлик ва ўсимлик томонидан осон ўзлаштириладиган азотли бирикмалар етарли миқдорда бўлиши керак.\nУруғлик экиб бўлинган майдонларга ер текислигига қараб ҳар\n80-100 метрга ўқ ариқлар олиниб, суғорилади, яъни уруғликка нам етиб бориши учун гектарига 500-600 метр куб ҳисобида, уруғ тушган тупроқ қатламининг намлиги унинг униб чиқиши учун етарли бўлгунча сув берилади.\nСуғориладиган деҳқончиликда намликни меъёрида сақлаш керак. Сувли шароитда 1 м2. майдонда 550-600 донадан ва ундан ортиқ маҳсулдор буғдой пояларини шакллан


Ўзбекистонда аҳолининг минимал истеъмол харажатлари қийматининг дастлабки миқдори эълон қилинди — Review.uz\nУй хўжаликларининг ҳар бир аъзосига минимал истеъмол харажатлари ойига 440 000 сўмни ташкил қилди (озиқ-овқат - 69% ва ноозиқ-овқат маҳсулотлари - 31%).\nЎзбекистонда минимал истеъмол харажатлари (МИХ) биринчи марта эълон қилинди.\nБу кўрсаткич камбағаллик чизиғини аниқлаш ва аҳоли эҳтиёжларини ҳисобга олиш учун ишлатилади.\nБугун, 31 май куни АОКАда "Ўзбекистонда минимал истеъмол харажатлари қийматининг дастлабки ҳисоб-китоблари тўғрисида" матбуот анжумани ўтказилди. Тадбирда Ўзбекистонда минимал истеъмол харажатлари қийматининг дастлабки ҳисоб-китоблари эълон қилинди.\n· пенсиялар ва пенсия жамғармаси орқали бериладиган нафақаларнинг энг кам миқдорини белгилаш, шунингдек ушбу ёндашувдан таргет гуруҳдаги аҳолига давлатнинг бошқа турдаги моддий кўмакларини кўрсатишда мезон сифатида фойдаланиш бўйича мақсад ва вазифалардан келиб чиқилди.\nМинимал истеъмол харажатларини ҳисоблаш тажрибасини якунига етказиш мақсадида 2021 йилда Давлат статистика қўмитаси Жаҳон банки билан бирга 10 мингта уй хўжаликларида сўровнома ўтказилмоқда.\nМазкур сўровномалар натижасидан келиб чиқиб, жорий йил якунига қадар минимал истеъмол харажатларни ҳисоблаш методологиясини тасдиқлаш ва уни қайта ҳисобланган миқдорини эълон қилиш кўзда тутилмоқда.


АҚШ визаси бўйича янги тақиқ! У ўзбекистонлик бой оилаларга ҳам тааллуқли - Zamin.uz\n20:48 / 25.01.2020\n24 январдан ҳомиладор аёлларга АҚШ сайёҳлик визасини беришни тақиқловчи тартиб кучга кирди. Мазкур тақиқ АҚШ тупроғида хориж фуқаролари томонидан туғиш кўрсаткичини камайтириш мақсадида жорий этилмоқда.\nМазкур хабар ортидан ижтимоий тармоқларда «Хўш, АҚШ консуллиги ходимлари энди гинеколог вазифасини ҳам бажариб, аёлларни ҳомиладорлик бўйича тиббий текширувдан ўтказадими?» қабилидаги киноявий фикрлар кенг тарқалди.\nАҚШ расмийларига кўра, консулхоналари ходимлари сайёҳлик визаси учун ариза топширган аёлларга ҳомиладорлигига доир савол бериши мумкин, холос. Аммо суҳбат чоғи ҳам, АҚШ ҳудудига киришда ҳам аёллардан ҳомиладорлик текширувидан ўтишни талаб қилиш мумкин эмас.\nМиллий қонунчиликка кўра АҚШ тупроғида дунёга келган чақалоқлар вояга етгач, мазкур мамлакат фуқаролигини олиш имконига эга. Дунёнинг турли мамлакатларида яшовчи бадавлат оилалар эса мазкур имкониятдан фойдаланиб, фарзандини «сеҳрли диёр”да дунёга келтириш ва шу орқали унинг порлоқ келажагини таъминлашга ҳаракат қилади. Таҳлилларга кўра, «туғруқ туризми» Осиё, Лотин Америкаси ва собиқ Иттифоқ давлатлари фуқаролари орасида кўпроқ учрайди. Масалан, 2017 йилда АҚШда 10 минг зиёд хорижлик чақалоқ дунёга келган.\nГарчи расмий статистика мавжуд бўлмаса-да, Ўзбекистондаги ўзига тўқ оилалар орасида ҳам фарзандини дунёга келтириш учун атайин АҚШга сафар қилувчилар мавжуд. Янги тақиқ уларга ҳам тааллуқлидир.\nАҚШ Давлат департаменти янги тартибни миллий хавфсизликни ҳимоя қилиш мақсади билан изоҳлаган. Вашингтон маъмурларига кўра, Қўшма Штатлар тупроғида туғилаётган чақалоқлар орасида мамлакат учун хавфли шахслар ҳам бўлиши эҳтимолдан холи эмас. Аммо пайшанба куни бўлиб ўтган матбуот анжуманида Давлат департаменти мулозимлари террорчи ёки жиноий гуруҳ вакиллари мамлакат ҳудудида туғруқни уюштирганига доир бирорта мисол келтира олмаган.\n«Туғруқ туризми»га қўйилган тақиқ, айни чоқда, сиёсий характерга ҳам эга. АҚШда «туғруқ туризми»га қарши бўлганлар ҳам анчагина. Таҳлилчиларга кўра, Эрон генерали Қосим Сулаймонийни ўлдириш орқали аллақачон сайлов кампаниясини бошлаб юборган президент Трамп хорижликларга қўйилган навбатдаги тақиқ орқали ҳам «очко” йиғишни мақсад қилмоқда.\nАслида, АҚШда дунёга келган чақалоқларнинг фуқаролик олиши хамирдан қил суғургандек осон кечмайди. Улар вояга етиб, бир неча босқичли иммиграция тизимидан ўтганидан кейингина АҚШ паспортини қўлга киритади.\nАксар ҳуқуқшунослар Давлат департаменти томонидан жорий этилган янги тақиқ мамлакат Асосий қонунига зид эканини ҳам таъкидламоқдалар. Гап шундаки, АҚШ Конституциясига киритилган 14-ўзгартириш мазкур ҳуқуқни кафолатлайди. Қолаверса, Қўшма Штатлар ҳудудида туғишни ман этувчи алоҳида қонун ҳужжати ҳам мавжуд эмас.\nЯна бир ҳолат. АҚШ консуллик идоралари айрим мамлакатлар фуқароларига 3 йилдан 10 йилгача бўлган муддатга сайёҳлик визаси беради. Узоқ муддатга берилган визалар эса, табиийки, «туғруқ туризми»га тўсиқ бўла олмайди.\nНима бўлганда ҳам, ҳомиладор аёлларга сайёҳлик визаси беришни тақиқловчи мунозарали тартиб-қоида суд-маҳкама даъволарини кўпайтириши аниқ.\nЭнди АҚШ визасини олмоқчи бўлганлар ижтимоий тармоқлардаги аккаунтларини кўрсатади\nБМТ ниқобнинг тақиқланишини мусулмон аёллари ҳуқуқларининг топталиши деб тан олди\nСаудия аёллари тарихда илк бор автомобиль бошқара бошлади\nЖанубий Қозоғистонда 350 нафар ўсмир қизнинг ҳомиладор эканлиги аниқланди\n07.06.20, Ҳаёт тарзи\nКоронавирус инсон миясига қандай кириб бориши аниқланди\nКанада бош вазири ирқчиликка қарши намойишда бир оёғига тиз чўкди (видео)\n«Гуд бай, Рашша» – россиялик бойларнинг болалари нега хорижда ўқимоқда?\nҲидоятга келган насроний руҳонийлар: (Жозеф) Юсуф Эстес\nBMW 5 минг ходимини бўшатади\nЧигирткалар қишлоқ хўжалигига ярим млрд. долларлик зарар етказди\nФранциядаги Версал саройи ўз эшикларини очди


Аслида она заминга хизмат қилиш шу каби нарсалардан бошланмайдими? Тилимизни давлат тили даражасига кўтаришга кўп машаққатлар билан эришилган. Аждодларимиз бундан 40 йил олдин ҳам тилимизнинг давлат тили бўлишини орзу қилиб ўтиб кетишган...\nБугун ушбу неъмат қадрига етмай, тилимизни бузиш, хато талаффуз қилиш каби ҳолатларга бефарқмиз. Қадимдан давлатчилиги шаклланган бир миллатлигимиз ва унга бўлган ҳурмат ва бу юртни, миллатни келажак авлодларга соф ҳолда етказиш ҳисси ҳаёлимизга ҳам келмаётгандек... Фақат моддиятни ўйлаяпмизми?\nАзим Тошкентнинг мактабларидан бирида таълим берган оғайнимиз ҳикоя қилади: “Ўқувчиларнинг она тили қоидаларини ўрганишга, яъни сўз қурилиши, бирикмаси, имло, тиниш белгилари ҳақидаги билими етарли эмас. Ҳатто еттинчи-саккизинчи синфда ўқиётган боланинг диктант, иншо ёзишда нўноқлиги сезилади. Ачинарлиси, улар ҳали етарли билимга эгамаслигини тан олишмайди. Шу мактабда атиги бир юз йигирмата сўздан етмиш иккита хато қилган саккизинчи синф ўқувчиси олдида мактабнинг директор ўринбосари, тиниш белгиларни хато ҳисобламанг, деганида афсусдан ёқамни ушладим. Мактаб кутубхоналари эса, ҳалигача етарли адабиётлар билан бойитилмаяпти...”.\nКўчада йўл ҳаракатини бузган ҳайдовча ёки йўловчи жаримага тортилади. Ёки жамоа жойларда ҳурматсизлик қилган қонунбузар жазодан холи қолмайди...\nҲа, аҳамият берсангиз, кўп жойларда ҳар беш-олти ердан тўрттаси “салон красоты” экан. Ё дўкон пештахтасидаги: “2000 hildagi oboylar” деган ёзувга эътибор беринг. Биринчи сўзда “х” ҳарфи ўрнига "h"ни, иккинчисида русча “обой” сўзига ўзбекча “лар” қўшимчасини қўллаган. Ушбу иборани чиройли қилиб, соф она тилимизда “2000 xildagi gulqog’ozlar” деб ёзиш ҳам мумкин эдику!\nДругие материалы в этой категории: « “Ўзингга раҳминг келсин, бунақада ҳалок бўлишинг муқаррар...”\tНима учун Расулуллоҳ соллаллоҳу алайҳи ва салламга эргашамиз? »


Сергей Лавров: АҚШнинг айрим арбоблари сўзларида шизофреник оҳанглар мавжуд - 28.04.2021, Sputnik Ўзбекистон\nСергей Лавров: АҚШнинг айрим арбоблари сўзларида шизофреник оҳанглар мавжуд\nРоссия ташқи ишлар вазири Сергей Лавров РИА Новостига берган интервьюсида Россия томони АҚШ билан муносабатлардан чиқиш йўлини қандай кўраётганлиги, америкалик... 28.04.2021, Sputnik Ўзбекистон\nСўнгги вақтларда Россия ва АҚШ муносабатларида инқироз юзага қалқиб қолди: бирин-кетин америка санкциялари киритилмоқда, дипломатлар чиқариб юборилмоқда, Россия жавоб чораларини кўришга мажбур, Вашингтондагилар эса Москвани яна ва яна "жазолаш" ваъдасини беришмоқда.Россия ташқи ишлар вазири Сергей Лавров "Россия сегодня" ХАА бош директори Дмитрий Киселёв томонидан РИА Новости учун олинган интервьюсида Россия томони АҚШ билан юзага келган муносабатлардан чиқиш йўлини қандай кўраётганлиги, америкалик сиёсатчилар бунга тайёр-тайёрмаслиги ҳақида гапирди.Лавров шунингдек, ҳозирги иккиёқлама муносабатлардаги ҳолат "совуқ уруш" давридагидан нимаси билан ҳатто ёмонроқ экани, Америка "қизил чизиқларни" кесиб ўтишга уринса, Россия қай тарзда муносабат билдиришини тушунтирди ҳамда нега "телевизор ва музлатгичдан бирини танлаб бўлмаслиги" ҳақида ўз фикрларини билдириб ўтди. - Америка билан муносабатлар жуда ёмон аҳволга келган. Шахсан мен бу қадар ёмон муносабатлар бўлганини эслай олмайман. Ҳозир ҳаттоки "совуқ уруш" вақтидагидан ҳам ёмонроқ, дейиш мумкин. Элчилар ўз давлатларида ўтиришибди. Буёғи нима бўлади? Воқеалар ривожи қандай кечади?- Агар ҳаммаси бизга боғлиқ бўлганида, эҳтимол, нормал муносабатларга қайтардик ва биринчи ва у қадар мураккаб бўлмаган қадам сифатида Россиянинг АҚШдаги дипломатлари фаолияти бўйича кўрилган чораларга биз томондан бўлган жавоб чоралар - Россиядаги АҚШ дипломатлари бўйича қабул қилинган чекловларни бекор қилардик. Биз Байден администрацияси қасамёд қабул қилиб, ўз мажбуриятларини бажаришга киришган ондаёқ уларга дипломатик чекловларни бекор қилишни таклиф этганмиз. Мен бу ҳақда Блинкенга эслатганман. Хиралик билан эмас, албатта. Шунчаки, биз нормал фаолият юритишимиз учун Барак Обама бошлаб кетганларни барчасини бекор қилиш зарурлиги ҳақида гапирганман. Обама президентлик муддати тугашига икки ҳафта қолганида эшикларни қарсиллатиб ёпиб, зардаси қайнаб, Россия мулкларини ҳибсга олган, Вена конвенциясига тамомила зид равишда Россия дипломатларини қувиб юборган эди.Кейин занжир реакцияси бошланди. Айтганча, биз узоқ вақт бардош бердик - 2017 йил ёзгача кутганмиз, сабаби, Трамп маъмурияти бизни Оқ уйни тарк этаётган Обама администрацияси томонидан бўлаётган ўткинчи эксцессларга муносабат билдирмасликни сўраган эди. Аммо Трамп администрацияси ҳам ушбу ҳолатни нормал оқимга келтира олмади, шунинг учун биз озми-кўпми "акс жавоб" беришга мажбур бўлдик. Аммо америкаликларни бу тинчлантирмади.Ҳозир гувоҳи бўлиб турибмизки, Байден администрацияси ҳам шу қия текислик бўйлаб тойиб боришда давом этмоқда. Гарчи Байден инаугурациясидан кўп ўтмай Путин ва Байден ўртасида бўлиб ўтган суҳбатида, менинг АҚШ давлат котиби Блинкен билан бўлган суҳбатим давомида америкалик ҳамкасбларимиз Россия билан муносабатларни жиддий қайта кўриб чиқаётганликларини айтишган ва ушбу суҳбат натижаси ўлароқ кўп нарса ойдинлашишига умид қилишаётганини айтишган эди. Аммо ушбу суҳбат натижасида янги санкциялар киритилиб, биз уларга шунчаки "акс жавоб" эмас, балки, кўплаб маротаба огоҳлантирганимиздек - "охир-оқибат ассиметрик ҳаракатлар билан жавоб қўлладик".Бу, бошқа нарсалар қаторида, Россиядаги Америка дипломатик миссияларида фаолият юритадиган ва АҚШдаги бизнинг дипломатларимиз сонидан ошадиган дипломатлар ва бошқа ходимлар сонининг сезиларли фарқига ҳам тегишли эди. Биз бу ҳақда гаплашганмиз, ҳозир чуқурлашиб ўтирмайман.Аммо агар бизнинг муносабатларимиздаги стратегик қарашлар ҳақида гапирадиган бўлсам, у ҳолда мен умид қиламанки, Вашингтонда, худди биз сингари жаҳондаги стратегик стабиллик учун масъулиятни ҳис этишади. Бу фақатгина РФ ва АҚШ муаммолари эмас, бу фақатгина бизнинг фуқароларимиз ўзаро мулоқотда, бизнес юритиш ва гуманитар лойиҳаларни амалга оширишда дуч келаётган муаммоларгина эмас - бу том маънода халқаро хавфсизликни жиддий хатарларга рўбаро қилаётган муаммолар ҳамдир. Шу боис, Жо Байденнинг ABC телеканалига берган машҳур интервьюсида янграган эксцессларга биз қандай муносабат билдирганимиздан хабардорсиз. Президент Путин АҚШ президентининг учрашув ўтказиш таклифига қандай муносабат билдирганини биласизми - биз буни ижобий қабул қилдик. Биз ушбу ташаббуснинг барча жиҳатларини тушунишни истаймиз ва ҳозирда уни ўрганиш билан шуғулланяпмиз.Яна бир бор такрорлайман, агар АҚШ президентимиз Федерал кенгашга йўллаган мурожаатида таъкидлаб ўтганидек, "суверен позициясидан ҳаракатланишни бас қилса", агар улар бир қутбли дунёни шакллантириш, агар улар ҳамма ғарб мамлакатларига тобе бўладиган қандайдир конструкцияни яратиш ва ғарбий лагернинг барчаси турли минтақаларда Хитой ва Россия Федерациясига қарши ўз байроғи остида турли давлатларни вербовка қилиш истиқболсизлигини англасалар, агар Қўшма Штатлар суверенитетни ҳурмат қилиш, ҳудудий яхлитлик, ички ишларга аралашмаслик ва давлатларнинг суверен тенглиги каби тамойиллар БМТ Низомида бекорга ёзилмаганини тушунса - улар шунчаки устав мажбуриятларини бажарсалар - ва биз билан, бошқа давлатлар сингари, ўзаро ҳурмат, манфаатлар мувозанати асосида мулоқот олиб боради… Акс ҳолатда ҳеч нарса ўзгармайди. Президент бу ҳақда Федерал кенгашга йўллаган мурожаатида аниқ ва равшан гапирди ва биз, агар бу бизнинг манфаатларимизга жавоб берса, жуда кенг келишувларга тайёрлигимизни таъкидлаб ўтди. Ва, табиийки, биз "қизил чизиқларни" кесиб ўтишга бўлган ҳар қандай уринишга кескин муносабат билдирамиз, бу "қизил чизиқлар" чегарасини эса, ўзингиз эшитганингиздек, биз ўзимиз аниқлаймиз.- Улар буни англаб, ўзларининг сюзерен позициясидан воз кечишармикин, нима деб ўйлайсиз, бу қанчалик кутса бўладиган воқелик? Ахир умид - биламизки, яхши, аммо реал ҳолат тамомила бошқача.- Мен умид билдирганим йўқ. Мен қандай шартларда мулоқот қилишга тайёр бўлишимизни айтдим. - Бундай бўлмаса-чи?- Агар бундай бўлмас экан - бу уларнинг танлови. Демак, ўзингиз айтиб ўтгандек, "совуқ уруш" ёки ундан баттарроқ шароитларда яшаймиз. Мени фикримча, "совуқ уруш" даврида албатта, зиддиятлар бўлган, жуда жиддий, хатарли ва инқирозли ҳолатлар ҳам кўплаб маротаба юзага келиб турган. Аммо ўша вақтда ҳозирда жуда танқис бўлиб кетган ўзаро ҳурмат ҳам бор эди. Ҳозир Вашингтондаги айрим арбобларнинг сўзларида қаердадир ҳатто шизофреник оҳанглар янграб қоляпти. Яқинда Оқ Уй расмий вакили Россияга нисбатан санкциялар давом этишини, санкциялар Вашингтон кутган таъсирни бераётганини ва санкциялардан мақсад АҚШ ва Россия ўртасидаги зиддиятларни камайтиришдан иборат эканлигини айтди.Мен бунга ҳаттоки изоҳ бера олмайман. Умид қиламанки, бу сингари баёнотлар Оқ уйда шундай сиёсат ёнини олаётганлар учун обрў келтирмаслигини яхши англашади. - Дипломатлар яхши ишламайди, улар ўзаро муносабатларни йўлга қўя олмайди, деган фикрларни эшитишимга тўғри келган - биз ҳаммамиз ўжарлик қиламиз, позициямиз умуман мослашувчан эмас, шунинг учун муносабатлар ёмон.Ҳа, мен ушбу баҳоларни ҳам ўқийман, яхшиям бизда сўз эркинлиги кўплаб Ғарб давлатларига, шу жумладан АҚШга қараганда анча ҳимояланган. Шунингдек, мен мухолифат Интернет-ресурсларни, газеталарни ўқидим ва менимча, эҳтимол бу одамлар ўз нуқтаи назарини билдиришга ҳақлидирлар, яъни агар биз Ғарб билан баҳслашмаганимизда, ҳозир бизда пармезан бўларди ва бошқа нарсалар, бизга чин дилдан этишмаяпти.Аммо баъзи сабабларга кўра Ғарбда озиқ-овқат маҳсулотларини сотиб олиш ёпилганда, бунинг сабабини тушунтирмасдан, бу жавоб чораси эди - шунчаки озиқ-овқат сотиб олишни тўхтатилди, импорт ўрнини босиш билан шуғулланиш бошланди ва озиқ-овқат нархи кўтарилди.Биласизми, фақат фаровонлик нуқтаи назаридан бу тор ва бир томонлама қараш - телевизор ва музлатгич ўртасида танлов. Бу – улар гаплашадиган тил.Агар улар АҚШ қадриятларини қабул қилишни принципиал деб билсалар, менинг фикримча, АҚШнинг энг буюк президенти Жон Кеннеди айтган фикрини эслатаман: “Мамлакатинг сен учун нима қилиши мумкинлиги ҳақида ўйлама. Ўз мамлакатинг учун сен нима қилишингиз мумкинлиги ҳақида ўйла".Бу ҳозирги либерал қарашлардан тубдан фарқ қилади, фақат шахсий фаровонлик, шахсий ҳол-аҳвол ҳал қилувчи аҳамиятга эга.Бундай фалсафий ёндашувларни тарғиб қилаётганлар, менинг фикримча, нафақат бизнинг генетик кодимизни тушунишади, балки уни ҳар томонлама бузишга ҳаракат қилмоқдалар.Чунки юртимизда фарзандларимиз, дўстларимиз, қариндошларимиз учун яхши яшаш, тўқ яшаш, улар келажагига ишониш истагидан ташқари, миллий ғурур туйғуси бутун минг йиллик тарихимизда амалга оширилган барча ишларда доимо бир хил даражада муҳим рол ўйнаган. Агар кимдир у учун бу қадриятлар энди аҳамиятсиз деб ҳисобласа, бу уларнинг танлови.Аммо аминманки, халқимизнинг аксарият қисми бошқача фикрда.- Блинкен билан учрашишни кутмоқдамисиз? Бу учрашув қачон ўтказилиши мумкин ва яқин келажакда бўлиб ўтадими?- Телефонда гаплашганимизда, дипломатик этикет қоидаларига мувофиқ мен уни табрикладим. Биз вазият бўйича баъзи фикрлар билан ўртоқлашдик.Суҳбат, менимча, дўстона, хотиржам, прагматизмга асосланган бўлди.Америкалик ҳамкасбларимиз давлат департаментида ўзларининг барча штатларини шакллантиришни тугатганида, шу жумладан кўплаб масалалар бўйича ўзаро мақбул келишувларга эришамиз, дипломатик ваколатхоналар фаолиятидан бошлаб, стратегик барқарорлик ва бошқа кўп нарсалар, деган тушунчада алоқаларни тиклашга тайёр эканлигимизни таъкидладим. Америка ва Россия бизнеси ўзаро ҳамкорликни кенгайтиришдан манфаатдор, чунки яқинда Америка-Россия савдо палатаси бизни хабардор қилди.Биз қандайдир қўшма кўп томонлама тадбирлар бўлиб ўтиши, уларда фурсат бўлса гаплашиб олишимиз мумкинлиги ҳақида суҳбатни якунладик. Ҳозирча АҚШ томонидан ҳеч қандай сигнал келмади.Агар тадбирлар тақвими ҳақида гапирадиган бўлсак - уч ҳафтадан кейин Россия Исландиядан Арктика кенгашига раислик қилиш эстафетасини қабул қилади. Менимча, Рейкьявикда 20-21 май кунлари вазирлар учрашувини ўтказиш режалаштирилган. Агар Америка делегациясига давлат котиби бошчилик қилса, мен, албатта, у билан гаплашишга тайёр бўламан, агар у қизиқиш бўлса. Икки йил давомида Арктика кенгашининг раислик қилишимизни ҳисобга олиб, мен аллақачон исландиялик ҳамкасбларимга бу вазирлар йиғилишида иштирок этишимни маълум қилдим.\nроссия, сергей лавров, ақш\n10:01 28.04.2021 (янгиланди: 14:33 28.04.2021)\n© Пресс-служба МИД РФ / Фотобанкка ўтишМинистр иностранных дел РФ Сергей Лавров\nРоссия ташқи ишлар вазири Сергей Лавров РИА Новостига берган интервьюсида Россия томони АҚШ билан муносабатлардан чиқиш йўлини қандай кўраётганлиги, америкалик сиёсатчилар бунга тайёр ёки йўқлиги ҳақида гапирди.\nСўнгги вақтларда Россия ва АҚШ муносабатларида инқироз юзага қалқиб қолди: бирин-кетин америка санкциялари киритилмоқда, дипломатлар чиқариб юборилмоқда, Россия жавоб чораларини кўришга мажбур, Вашингтондагилар эса Москвани яна ва яна "жазолаш" ваъдасини беришмоқда.\nРоссия ташқи ишлар вазири Сергей Лавров "Россия сегодня" ХАА бош директори Дмитрий Киселёв томонидан РИА Новости учун олинган интервьюсида Россия томони АҚШ билан юзага келган муносабатлардан чиқиш йўлини қандай кўраётганлиги, америкалик сиёсатчилар бунга тайёр-тайёрмаслиги ҳақида гапирди.\nЛавров шунингдек, ҳозирги иккиёқлама муносабатлардаги ҳолат "совуқ уруш" давридагидан нимаси билан ҳатто ёмонроқ экани, Америка "қизил чизиқларни" кесиб ўтишга уринса, Россия қай тарзда муносабат билдиришини тушунтирди ҳамда нега "телевизор ва музлатгичдан бирини танлаб бўлмаслиги" ҳақида ўз фикрларини билдириб ўтди.\n- Америка билан муносабатлар жуда ёмон аҳволга келган. Шахсан мен бу қадар ёмон муносабатлар бўлганини эслай олмайман. Ҳозир ҳаттоки "совуқ уруш" вақтидагидан ҳам ёмонроқ, дейиш мумкин. Элчилар ўз давлатларида ўтиришибди. Буёғи нима бўлади? Воқеалар ривожи қандай кечади?\n- Агар ҳаммаси бизга боғлиқ бўлганида, эҳтимол, нормал муносабатларга қайтардик ва биринчи ва у қадар мураккаб бўлмаган қадам сифатида Россиянинг АҚШдаги дипломатлари фаолияти бўйича кўрилган чораларга биз томондан бўлган жавоб чоралар - Россиядаги АҚШ дипломатлари бўйича қабул қилинган чекловларни бекор қилардик. Биз Байден администрацияси қасамёд қабул қилиб, ўз мажбуриятларини бажаришга киришган ондаёқ уларга дипломатик чекловларни бекор қилишни таклиф этганмиз. Мен бу ҳақда Блинкенга эслатганман. Хиралик билан эмас, албатта. Шунчаки, биз нормал фаолият юритишимиз учун Барак Обама бошлаб кетганларни барчасини бекор қилиш зарурлиги ҳақида гапирганман. Обама президентлик муддати тугашига икки ҳафта қолганида эшикларни қарсиллатиб ёпиб, зардаси қайнаб, Россия мулкларини ҳибсга олган, Вена конвенциясига тамомила зид равишда Россия дипломатларини қувиб юборган эди.\nЛавров "Буюк Турон" ташкил этилиши ғоясига муносабат билдирди\n20 Феврал, 16:31\nКейин занжир реакцияси бошланди. Айтганча, биз узоқ вақт бардош бердик - 2017 йил ёзгача кутганмиз, сабаби, Трамп маъмурияти бизни Оқ уйни тарк этаётган Обама администрацияси томонидан бўлаётган ўткинчи эксцессларга муносабат билдирмасликни сўраган эди. Аммо Трамп администрацияси ҳам ушбу ҳолатни нормал оқимга келтира олмади, шунинг учун биз озми-кўпми "акс жавоб" беришга мажбур бўлдик. Аммо америкаликларни бу тинчлантирмади.\nҲозир гувоҳи бўлиб турибмизки, Байден администрацияси ҳам шу қия текислик бўйлаб тойиб боришда давом этмоқда. Гарчи Байден инаугурациясидан кўп ўтмай Путин ва Байден ўртасида бўлиб ўтган суҳбатида, менинг АҚШ давлат котиби Блинкен билан бўлган суҳбатим давомида америкалик ҳамкасбларимиз Россия билан муносабатларни жиддий қайта кўриб чиқаётганликларини айтишган ва ушбу суҳбат натижаси ўлароқ кўп нарса ойдинлашишига умид қилишаётганини айтишган эди. Аммо ушбу суҳбат натижасида янги санкциялар киритилиб, биз уларга шунчаки "акс жавоб" эмас, балки, кўплаб маротаба огоҳлантирганимиздек - "охир-оқибат ассиметрик ҳаракатлар билан жавоб қўлладик".\nБу, бошқа нарсалар қаторида, Россиядаги Америка дипломатик миссияларида фаолият юритадиган ва АҚШдаги бизнинг дипломатларимиз сонидан ошадиган дипломатлар ва бошқа ходимлар сонининг сезиларли фарқига ҳам тегишли эди. Биз бу ҳақда гаплашганмиз, ҳозир чуқурлашиб ўтирмайман.\nАммо агар бизнинг муносабатларимиздаги стратегик қарашлар ҳақида гапирадиган бўлсам, у ҳолда мен умид қиламанки, Вашингтонда, худди биз сингари жаҳондаги стратегик стабиллик учун масъулиятни ҳис этишади. Бу фақатгина РФ ва АҚШ муаммолари эмас, бу фақатгина бизнинг фуқароларимиз ўзаро мулоқотда, бизнес юритиш ва гуманитар лойиҳаларни амалга оширишда дуч келаётган муаммоларгина эмас - бу том маънода халқаро хавфсизликни жиддий хатарларга рўбаро қилаётган муаммолар ҳамдир. Шу боис, Жо Байденнинг ABC телеканалига берган машҳур интервьюсида янграган эксцессларга биз қандай муносабат билдирганимиздан хабардорсиз. Президент Путин АҚШ президентининг учрашув ўтказиш таклифига қандай муносабат билдирганини биласизми - биз буни ижобий қабул қилдик. Биз ушбу ташаббуснинг барча жиҳатларини тушунишни истаймиз ва ҳозирда уни ўрганиш билан шуғулланяпмиз.\nЯна бир бор такрорлайман, агар АҚШ президентимиз Федерал кенгашга йўллаган мурожаатида таъкидлаб ўтганидек, "суверен позициясидан ҳаракатланишни бас қилса", агар улар бир қутбли дунёни шакллантириш, агар улар ҳамма ғарб мамлакатларига тобе бўладиган қандайдир конструкцияни яратиш ва ғарбий лагернинг барчаси турли минтақаларда Хитой ва Россия Федерациясига қарши ўз байроғи остида турли давлатларни вербовка қилиш истиқболсизлигини англасалар, агар Қўшма Штатлар суверенитетни ҳурмат қилиш, ҳудудий яхлитлик, ички ишларга аралашмаслик ва давлатларнинг суверен тенглиги каби тамойиллар БМТ Низомида бекорга ёзилмаганини тушунса - улар шунчаки устав мажбуриятларини бажарсалар - ва биз билан, бошқа давлатлар сингари, ўзаро ҳурмат, манфаатлар мувозанати асосида мулоқот олиб боради… Акс ҳолатда ҳеч нарса ўзгармайди. Президент бу ҳақда Федерал кенгашга йўллаган мурожаатида аниқ ва равшан гапирди ва биз, агар бу бизнинг манфаатларимизга жавоб берса, жуда кенг келишувларга тайёрлигимизни таъкидлаб ўтди. Ва, табиийки, биз "қизил чизиқларни" кесиб ўтишга бўлган ҳар қандай уринишга кескин муносабат билдирамиз, бу "қизил чизиқлар" чегарасини эса, ўзингиз эшитганингиздек, биз ўзимиз аниқлаймиз.\n- Улар буни англаб, ўзларининг сюзерен позициясидан воз кечишармикин, нима деб ўйлайсиз, бу қанчалик кутса бўладиган воқелик? Ахир умид - биламизки, яхши, аммо реал ҳолат тамомила бошқача.\n- Мен умид билдирганим йўқ. Мен қандай шартларда мулоқот қилишга тайёр бўлишимизни айтдим.\n- Бундай бўлмаса-чи?\n- Агар бундай бўлмас экан - бу уларнинг танлови. Демак, ўзингиз айтиб ўтгандек, "совуқ уруш" ёки ундан баттарроқ шароитларда яшаймиз. Мени фикримча, "совуқ уруш" даврида албатта, зиддиятлар бўлган, жуда жиддий, хатарли ва инқирозли ҳолатлар ҳам кўплаб маротаба юзага келиб турган. Аммо ўша вақтда ҳозирда жуда танқис бўлиб кетган ўзаро ҳурмат ҳам бор эди. Ҳозир Вашингтондаги айрим арбобларнинг сўзларида қаердадир ҳатто шизофреник оҳанглар янграб қоляпти. Яқинда Оқ Уй расмий вакили Россияга нисбатан санкциялар давом этишини, санкциялар Вашингтон кутган таъсирни бераётганини ва санкциялардан мақсад АҚШ ва Россия ўртасидаги зиддиятларни камайтиришдан иборат эканлигини айтди.\nМен бунга ҳаттоки изоҳ бера олмайман. Умид қиламанки, бу сингари баёнотлар Оқ уйда шундай сиёсат ёнини олаётганлар учун обрў келтирмаслигини яхши англашади.\n- Дипломатлар яхши ишламайди, улар ўзаро муносабатларни йўлга қўя олмайди, деган фикрларни эшитишимга тўғри келган - биз ҳаммамиз ўжарлик қиламиз, позициямиз умуман мослашувчан эмас, шунинг учун муносабатлар ёмон.\nҲа, мен ушбу баҳоларни ҳам ўқийман, яхшиям бизда сўз эркинлиги кўплаб Ғарб давлатларига, шу жумладан АҚШга қараганда анча ҳимояланган. Шунингдек, мен мухолифат Интернет-ресурсларни, газеталарни ўқидим ва менимча, эҳтимол бу одамлар ўз нуқтаи назарини билдиришга ҳақлидирлар, яъни агар биз Ғарб билан баҳслашмаганимизда, ҳозир бизда пармезан бўларди ва бошқа нарсалар, бизга чин дилдан этишмаяпти.\nАммо баъзи сабабларга кўра Ғарбда озиқ-овқат маҳсулотларини сотиб олиш ёпилганда, бунинг сабабини тушунтирмасдан, бу жавоб чораси эди - шунчаки озиқ-овқат сотиб олишни тўхтатилди, импорт ўрнини босиш билан шуғулланиш бошланди ва озиқ-овқат нархи кўтарилди.\n“Россияни жазолаш”. Лавров Россия-ЕИ муносабатлари ҳақида\nБиласизми, фақат фаровонлик нуқтаи назаридан бу тор ва бир томонлама қараш - телевизор ва музлатгич ўртасида танлов. Бу – улар гаплашадиган тил.\nАгар улар АҚШ қадриятларини қабул қилишни принципиал деб билсалар, менинг фикримча, АҚШнинг энг буюк президенти Жон Кеннеди айтган фикрини эслатаман: “Мамлакатинг сен учун нима қилиши мумкинлиги ҳақида ўйлама. Ўз мамлакатинг учун сен нима қилишингиз мумкинлиги ҳақида ўйла".\nБу ҳозирги либерал қарашлардан тубдан фарқ қилади, фақат шахсий фаровонлик, шахсий ҳол-аҳвол ҳал қилувчи аҳамиятга эга.\nБундай фалсафий ёндашувларни тарғиб қилаётганлар, менинг фикримча, нафақат бизнинг генетик кодимизни тушунишади, балки уни ҳар томонлама бузишга ҳаракат қилмоқдалар.\nЧунки юртимизда фарзандларимиз, дўстларимиз, қариндошларимиз учун яхши яшаш, тўқ яшаш, улар келажагига ишониш истагидан ташқари, миллий ғурур туйғуси бутун минг йиллик тарихимизда амалга оширилган барча ишларда доимо бир хил даражада муҳим рол ўйнаган.\nАгар кимдир у учун бу қадриятлар энди аҳамиятсиз деб ҳисобласа, бу уларнинг танлови.\nАммо аминманки, халқимизнинг аксарият қисми бошқача фикрда.\n- Блинкен билан учрашишни кутмоқдамисиз? Бу учрашув қачон ўтказилиши мумкин ва яқин келажакда бўлиб ўтадими?\n- Телефонда гаплашганимизда, дипломатик этикет қоидаларига мувофиқ мен уни табрикладим. Биз вазият бўйича баъзи фикрлар билан ўртоқлашдик.\nСуҳбат, менимча, дўстона, хотиржам, прагматизмга асосланган бўлди.\nЛавров: Евроиттифоқ билан муносабатлар йўқ қилинган\n23 Март, 10:31\nАмерикалик ҳамкасбларимиз давлат департаментида ўзларининг барча штатларини шакллантиришни тугатганида, шу жумладан кўплаб масалалар бўйича ўзаро мақбул келишувларга эришамиз, дипломатик ваколатхоналар фаолиятидан бошлаб, стратегик барқарорлик ва бошқа кўп нарсалар, деган тушунчада алоқаларни тиклашга тайёр эканлигимизни таъкидладим.\nАмерика ва Россия бизнеси ўзаро ҳамкорликни кенгайтиришдан манфаатдор, чунки яқинда Америка-Россия савдо палатаси бизни хабардор қилди.\nБиз қандайдир қўшма кўп томонлама тадбирлар бўлиб ўтиши, уларда фурсат бўлса гаплашиб олишимиз мумкинлиги ҳақида суҳбатни якунладик. Ҳозирча АҚШ томонидан ҳеч қандай сигнал келмади.\nАгар тадбирлар тақвими ҳақида гапирадиган бўлсак - уч ҳафтадан кейин Россия Исландиядан Арктика кенгашига раислик қилиш эстафетасини қабул қилади.\nМенимча, Рейкьявикда 20-21 май кунлари вазирлар учрашувини ўтказиш режалаштирилган.\nАгар Америка делегациясига давлат котиби бошчилик қилса, мен, албатта, у билан гаплашишга тайёр бўламан, агар у қизиқиш бўлса. Икки йил давомида Арктика кенгашининг раислик қилишимизни ҳисобга олиб, мен аллақачон исландиялик ҳамкасбларимга бу вазирлар йиғилишида иштирок этишимни маълум қилдим.


Ромитанлик ёш “чарм тўпчи”лар Хоразмга боради\nЯнги ўқув йилини бардам ва куч-ғайрат билан муваффақиятли бошлаш ёзги таътилни ҳар жиҳатдан мароқли ўтказишга боғлиқ. Спортнинг футбол тури бўйича “Чарм тўп” мусобақасининг вилоятимизда анъанавий тус олгани ҳам ана шу мақсадга хизмат қилиши билан аҳамиятли. Турнирнинг бир неча босқичда, аввал маҳалла, кейин шаҳар-туманлар, ундан сўнг вилоят саралаш мусобақаси тарзида изчил ташкил этилгани ҳам футболни янада оммавийлаштириш, соғлом турмуш тарзини кенг тарғиб қилиш имконини беради. Таъкидлаш керакки, ўсиб келаётган авлод - 13-14 ёшлилар ўртасида ташкиллаштирилаётган мусобақанинг бу галги қуйи босқичларида, яъни маҳаллалар миқёсида 544 та МФЙдан деярли шунча жамоа, уларда 14 мингдан ортиқ ёш “чарм тўп”чи қатнашган бўлса, шаҳар ва туманлар босқичида саралаб олинган 53та МФЙдан 1400 га яқин футболчи ўз маҳоратини намойиш этди.\nМусобақанинг вилоят саралаш босқичи эса куни кеча, 12 август куни Бухоро шаҳридаги 1-сон ўрта умумтаълим мактабининг футбол майдонида бўлиб ўтди. Унда шаҳар-туманлар босқичида ғолиб деб топилган 13 та жамоа, 208 нафар ёш иқтидор эгаси ўзаро баҳсларга киришди. Вилоят жисмоний тарбия ва спорт бошқармасининг футбол федерацияси, маҳаллий ҳокимликлар, вилоят маҳаллалар кенгаши, халқ таълими ва соғлиқни сақлаш бошқармалари ҳамкорлигида ташкил этилган мусобақада ғолиблик учун муросасиз кураш кечди. Ярим финал ва финал ўйинларида айниқса, Бухоро, Ромитан ҳамда Когон туманлари жамоалари яққол устунлик қилдилар. Аммо когонликларнинг “Ниёз ҳожи” маҳалласи футбол жамоаси фахрли учинчи ўрин билан кифояланган бўлса, Бухоро туманининг “Маданият работ” МФЙ “чарм тўпчи”лари иккинчи ўринни қўлга киритдилар. Финал ўйинида улар турнирга пухта тайёргарлик билан келган Ромитан туманининг “Ромитан” маҳалласи футбол жамоасига ютқазиб қўйишди.\nБайрамона руҳда ўтган вилоят саралаш турнири ғолиб ва иштирокчилари ташкилотчилар томонидан диплом ва қимматбаҳо совғалар билан тақдирландилар.\nҒолиб Ромитан жамоаси эса шу йил 19-20 август кунлари худди шу мусобақанинг Хоразм вилоятида бўлиб ўтадиган ҳудудий маҳорат синовида Бухоро вилояти шарафини ҳимоя қилади.


Иркутскда исириқ олиб келган икки ўзбекистонлик ҳибсга олинди | Qalampir.uz\nИркутскда исириқ олиб келган икки ўзбекистонлик ҳибсга олинди\nОлам\t30 Август 14:00 9720\nЎзбекистоннинг Тошкент ва Наманган вилоятларидан келган икки йўловчи Россиянинг Иркутск халқаро аэропортида қўлга олинди. Маълум бўлишича, божхона ходимлари уларда бир килограммдан ортиқ исириқ борлигини аниқлаган.\nБожхона ходимлари хизмат итлари ёрдамида йўловчиларнинг саёҳат сумкаларидан 830 ва 243 грамм оғирликдаги ўсимлик массаси бўлган полиэтилен пакетларни топган. “Телеинформ” агентлиги маълумотларига кўра, ўзбеклар исириқни декларация қилмаган.\n“Божхона экспертизаси олиб қўйилган товарлар Гармала (Пеганум) туркумидаги ўсимликнинг қисмлари эканлигини қайд этди. Шунингдек, экспертлар ўсимлик массасида индол – “ҳармин” препарати борлигини аниқлади”, дейилади Иркутск божхона Матбуот хизмати хабарида.\nРоссия Федерацияси қонунчилигига биноан, мамлакатда ушбу препаратнинг савдоси чекланган, унга нисбатан махсус назорат чоралари ўрнатилган.\nТаъкидланишича, йўловчиларда исириқдан тиббий сабабларга кўра фойдаланиш зарурлигини тасдиқловчи ҳужжат йўқ бўлган. Ҳозирда божхона қоидабузарларга нисбатан қонуний жавобгарлик чорасини қўллаш масаласини кўриб чиқмоқда.\nЭслатиб ўтамиз, аввалроқ, Беларуснинг Ўзбекистондаги элчихонаси мамлакатга исириқ олиб кириш тақиқланганини эълон қилган эди.\n16 Сентябрь 16:03 37105\n16 Сентябрь 10:33 26030\n17 Сентябрь 10:31 22147\n17 Сентябрь 21:16 20984\n16 Сентябрь 14:58 18894


ЯКУТСК, Россия – Россиянинг Саха-Якутия минтақаси полицияси зўрлашда айбланган қирғизистонлик эркакнинг ҳибсга олиниши ортидан Марказий Осиёлик мигрантларга ҳужум қилишда гумонланаётган бир гуруҳ шахсларни ҳибсга олган. Бу ҳақда чоршанба (20 март) куни Озод Европа/Озодлик радиоси хабар берган.\nВилоят маркази бўлган Якутск шаҳар полицияси ҳибсга олинганлар сонини очиқламаган. Улар аҳолини миллатлараро низо келтириб чиқармасликка чақирганлар.\nМосквадан 4900 км шарқда жойлашган Якутскдаги вазият якшанба (17 март) куни кескинлашган, бунга шанба (16 март) куни маҳаллий аёллардан бирини зўрлашда гумонланган 23 яшар қирғизистонлик эркакнинг қўлга олингани ҳақидаги хабарлар сабаб бўлган.\n17 март куни Якутск марказига тўпланган 200 га яқин намойишчилар барча Марказий Осиёлик мигрантларнинг ҳудуддан чиқариб юборилишини талаб қилганлар. Душанба (18 март) куни эса 5 мингга яқин одам мазкур жиноятни қоралаш учун стадионга йиғилган.\n18 март куни Қирғизистоннинг юқори лавозимли вакилларидан иборат делегация маҳаллий ва ҳудудий расмийлар билан вазиятни муҳокама қилди.\nСешанба (19 март) куни Якутск шаҳар ҳокими Сардана Авксентьева ноқонуний ишчиларнинг ёлланиши билан боғлиқ ҳолатларни мақсадида минтақадаги барча компаниялар текширувдан ўтказилишини айтди.\nСаха-Якутияда 1 миллионга яқин аҳоли истиқомат қилади. Авксентьевага кўра, улар орасида 30 мингга яқин қирғиз фуқароси бор.\nРоссия фуқаролари ва Марказий Осиёлик меҳнат мигрантлари ўртасидаги кескинлик Россиянинг бошқа шаҳарларида ҳам кузатилган.\nМарказий Осиё давлатларида русларга ҳужум қилишни бошлашса-чи.\nКейин эса бизнинг ҳуқуқ муҳофаза қилиш ходимларимиз уларни қўлга олган бўлар эди\nЯқинда ўтказилган тадқиқотга кўра, Россияда мигрантлар ва этник озчиликларга нисбатан тоқатсизлик кучайгани маълум бўлди.


7 октябрь куни Ўзбекистон президентлигига номзод Алишер Қодиров Хоразм вилоятида сайловчилар билан учрашув ўтказди. Партия матбуот хизмати Қодировнинг сайловолди учрашуви давомида айтган фикрларини қисқа тезис шаклида тақдим этди.\nНомзодларга босим йўқлиги ҳақида\nУчрашув давомида Алишер Қодиров хоразмлик сайловчиларни ўз дастури билан таништирар экан, бугун президентликка номзодларга тарғибот-ташвиқот ишлари учун бир хил ва тенг шароитлар яратилганини таъкидлади.\n«Бугунги Ўзбекистонда сайловни юқори даражада ўтказишга сўнгги йилларда тубдан ўзгарган ҳокимиятнинг босими эмас, сайловчининг лоқайдлиги ёки сиёсий тафаккурининг заифлиги халақит бериши мумкин», – деди у.\n«Ҳалолликни фарзандларимиз тарбиясига сингдиришимиз керак»\nПрезидентликка номзод мамлакатда коррупцияга қарши кураш ҳақида гапирар экан, унга қарши курашни, аввало, оилада. Фарзандлар тарбиясидан бошлаш кераклигини таъкидлади.\n«Коррупция билан курашяпмиз, лекин тамагир онг остини жазо билан ўзгартириб бўлмайди. Ҳалолликни аввало оилада, сўнгра боғчада фарзандларимиз тарбиясига сингдириб юборилиши керак», – деди Қодиров.\n«Иқтисодий ривожланиш учун қадриятлар қурбон қилинмаслиги керак»\nНомзоднинг фикрича, тажриба қадриятларини, маданиятни ва ибратли анъаналарини унутган жамиятлар тўла бахтли бўла олмаётганини кўрсатмоқда.\n«Шу боисдан иқтисодий ривожланиш учун қадриятлар қурбон қилинмаслиги керак», – таъкидлади у.\n«Машҳур олийгоҳлар талабаларининг ихтироларидан катта даромад кўради»\nАлишер Қодировга кўра, дунёдаги машҳур олий таълим муассасалари чиқараётган талабаларининг ихтироларидан катта даромад кўради, малакали мутахассислар етиштириб обрў қозонади. Бу тажрибани эса Ўзбекистондаги ОТМларга ҳам олиб кириш вақти аллақачон келган.\n«Олий таълим даргоҳи ёшларни тарбия қиладиган эмас, мамлакат тараққиёти учун ташаббуслар, ғоялар ва малакали мутахассислар етказиб берадиган жой бўлиши керак», – дейди номзод.\n«Киноиндустрия кучли мафкура, тарғибот қуролидир»\n«Миллий тикланиш» партиясидан Ўзбекистон президентлигига номзод сайловчилар билан учрашуви давомида мамлакатда санъат, жумладан, кино ҳақида ҳам фикрларини билдирди.\n«Киноиндустрия бу тадбиркорлик, молиявий фойда манбаи эмас. Бу кучли мафкура, кучли тарғибот қуролидир. Миллий киноларимизни ўзлигимизни, маънавиятимиз ва қадриятларимизни бутун дунёга кўрсатиб берадиган тарғибот машинасига айлантиришимиз керак», – дейди у.\nҚодиров ижтимоий тармоқларда ўзига билдириладиган танқидлар ҳақида\nСайловчилар билан учрашув давомида Алишер Қодировга ижтимоий тармоқларда ўзига нисбатан билдириладиган танқидий фикрлар борасида савол берилди.\nНомзодга кўра, бу танқидий фикрлар тармоқ фойдаланувчиларининг асосий фикр қолиб, «иккинчи даражали» изоҳларга оғиб кетиши натижасидир.\n«Ижтимоий тармоқ бугуннинг ҳам фойдали, ҳам хавфли қуролига айланди. Асосий фикр ва таклифлар четда қолиб, тескари талқин қилинган фикрлар, мавҳум аккаунтлардан уюштирилган муносабатлар, махсус ботлар, одамларнинг ғазабини келтирадиган провокацион контекстлар менга нисбатан негатив муносабатларнинг шаклланишига сабаб бўлмоқда», – дейди у саволга жавобан.\nАлишер Қодировнинг сайловчилар билан учрашувлари давом этмоқда.